***Zápis do kroniky obce Pobedim za rok 2011***

***(pracovný materiál č. 1)***

***Úvod***

V prvý deň nového roku 2011 zaželala starostka obce Mgr. Eva Směřičková všetkým občanom v nastávajúcom roku zdravie, šťastie v rodine i v pracovnom živote.

***Štátna správa***

Sčítanie obyvateľov, domov a bytov v roku 2011 je akcia mimoriadneho významu a bola vykonaná na celom území Slovenskej republiky k 21. máju 2011. Rozhodujúcim okamihom sčítania bola polnoc z piatka 20. mája 2011 na sobotu 21. mája 2011. Sčítaním sa zisťovali údaje o obyvateľoch, štátnych občanoch Slovenskej republiky, cudzincoch zdržujúcich sa na území Slovenskej republiky, úrovni bývania obyvateľov, štruktúre domového a bytového fondu. Je to najrozsiahlejšie štatistické zisťovanie po desiatich rokoch, ktoré poskytne údaje nielen o obyvateľoch, ale aj o ich demografickej, vzdelanostnej, kultúrnej, sociálnej a aj ekonomickej štruktúre. Význam sčítania spočíva predovšetkým v tom, že sa získali informácie, ktoré nie je možné zistiť žiadnym iným spôsobom. Spracované údaje umožňujú porovnávať vývoj spoločnosti v predchádzajúcich desiatich rokoch a umožňujú medzinárodné porovnávanie zisťovaných charakteristík s ostatnými štátmi. Získané údaje slúžia taktiež ako báza pre posudzovanie najmä demografického vývoja spoločnosti a tým aj vytvorenie východiska pre štatistické zisťovania v domácnostiach v ďalšom období.

***Samospráva obce, činnosť poslancov***

Obecné zastupiteľstvo zasadalo v roku 2011 dvanásťkrát. V poradí 2. zasadnutie počas volebného obdobia a zároveň prvé v roku 2011 sa zišlo 24. januára 2011. Posledné trináste (dvanáste v roku 2011) sa uskutočnilo 12. decembra 2011. Na programe mali celkom 138 bodov, prijali 67 uznesení (od poradového čísla 10 vrátane až po číslo 76, uznesenia číslo 1 až 9 boli prijaté v roku 2010 na 1. zasadnutí novozvoleného Obecného zastupiteľstva v Pobedime), vzniesli 72 interpelácií a v bode Rôzne prerokovali 22 informácií.

**Informácia o 2. zasadaní obecného zastupiteľstva 24. januára 2011**

V poradí 2. zasadnutie obecného zastupiteľstva sa konalo dňa 24. januára 2011. Pôvodný program zasadania bol doplnený o tri ďalšie body programu a to: prerokovanie krytia úverov, žiadosť o používaní súkromného auta na služobné účely a žiadosť o pridelenie obecného bytu .

Po kontrole uznesení zložil sľub poslanca obecného zastupiteľstva Ing. Marián Mitošinka. V ďalšom bode poslanci v zmysle Štatútu obce Pobedim schválili Lukáša Augustína do funkcie veliteľa obecného hasičského zboru a zobrali na vedomie zoznam členov hasičského zboru. Prerokovali žiadosti občanov ako aj požiadavky na poskytnutie finančného príspevku na rok 2011. Obecné zastupiteľstvo schválilo krytie investičných úverov na kapitálové výdavky (hasičská zbrojnica, verejné osvetlenie) a krytie kontokorentného úveru. Schválili používanie súkromného auta starostky obce na služobné účely a zobrali na vedomie žiadosť o pridelenie obecného bytu. V bode Interpelácie sa okrem iného riešil súčasný stav rekonštrukcie a prístavby hasičskej zbrojnice, možnosť výrubu tují na Dubovej ulici (predstavujú nebezpečnú prekážku nielen v cestnej premávke, ale zabraňujú aj využívaniu chodníkov) a poškodzovanie trávnatej plochy parkujúcimi autami pri kostole. V súvislosti s prerokovaním súčasného stavu rekonštrukcie a prístavby hasičskej zbrojnice sa zastupiteľstvo rozhodlo zvolať schôdzu komisie pre výstavu a územné plánovanie. V bode Rôzne starostka obce informovala o zámere premiestniť knižnicu do priestorov základnej školy, o povinnosti zverejňovania zmlúv, faktúr a objednávok na oficiálnej internetovej stránke obce a v tejto súvislosti o potrebe zakúpenia príslušnej techniky a rozšírenia oficiálnej stránky obce. K požiadavke občanov na vytvorenie autobusovej zástavky a čakárne na ceste v smere Horná Streda – Pobedim starostka informovala, že za riešenie tohto problému zodpovedá dopravný inšpektorát, keďže je to na pozemku obce Horná Streda, čakáreň by musela financovať Horná Streda.

**Informácia o 3. zasadaní obecného zastupiteľstva 21. februára 2011**

Tretie zasadnutie obecného zastupiteľstva sa konalo dňa 21. februára 2011. Pôvodný program zasadnutia bol upravený a doplnený. Po otvorení zasadania a kontrole uznesení starostkou obce oboznámila pracovníčka VÚB Trenčín Ing. Silvia Masárová o možnosti a podmienkach úveru na projekty v rámci Európskej únie. Mgr. Ivan Pastorek v ďalšom bode oboznámil poslancov o kultúrnych a vzdelávacích akciách v roku 2011. Nasledujúce body programu a to schválenie prílohy č.1 VZN č. 2/2009 a rozpočtu obce Pobedim boli presunuté na 4. zasadanie zastupiteľstva. Presun prerokovania rozpočtu obce vychádzal z informácií Ing. Silvie Masárovej o podmienkach poskytnutia úveru. Poslanci pokračovali v programe schválením redakčnej rady obecných novín Pobedimčan (pozri časť Obecné noviny) a výšky knižničného členského poplatku. Boli určené podmienky prenájmu obecného bytu, zastupiteľstvo vzalo na vedomie vyhlásenie poslanca Jozefa Mašána (vzdanie sa poslaneckých odmien). V interpeláciách poslancov a Rôzne, v ktorých sa prerokovávali aktuálne problémy v obci – voľne pobehujúce a túlavé psy, súčasný stav rekonštrukcie a prístavby hasičskej zbrojnice, verejné osvetlenie, realizácia rekonštrukcie cesty.

**Informácia o 4. zasadaní obecného zastupiteľstva 11. marca 2011**

Dňa 11. marca 2011 sa uskutočnilo 4. zasadnutie obecného zastupiteľstva, ktoré otvorila a viedla starostka obce Mgr. Eva Směřičková. Po spresnení programu a následnej kontrole uznesení poslanci prerokovali Prílohu č. 1 k VZN č. 2/2009 o určení výšky dotácie na prevádzku a mzdy na žiaka, atď. Hlasovaním citovanú prílohu poslanci neschválili. Rovnako ako na zasadnutí konanom dňa 21. februára 2011 nebol schválený ani rozpočet obce. Dôvodom bolo neschválenie prílohy č. 1 k VZN č. 2/2009. V tomto bode sa predrokovalo navýšenie príjmovej časti výhľadového rozpočtu na roky 2012 a 2013. V súvislosti s neschváleným rozpočtom obce na rok 2011 nebolo možné schváliť výšku úverov na projekty (hasičská zbrojnica, verejné osvetlenie a vodovod).

V 6. bode programu bol prerokovaný projekt verejného osvetlenia, kde je podľa informácií starostky obce problém v rozšírení osvetlenia medzi obcou a priemyselnou zónou. Vzhľadom k tomu, že končí funkčné obdobie obecného kontrolóra, obecné zastupiteľstvo vypísalo výberové konanie na túto funkciu. Obecné zastupiteľstvo sa ďalej zaoberalo žiadosťami, ktoré predložili občania obce: Mária Mizeráková (príspevok pre súbor Kelen Romale), Mgr. Mária Mizeráková (prenájom cimbalu), Gabriela Toráčová (sociálna výpomoc), Michaela Miklášová (prenájom verejného priestranstva pod novinový stánok) a Júlia Palkovičová (prevádzka multifunkčného ihriska – zakopávanie lopty do jej záhrady a dvora, do auta a steny rodinného domu). Interpelácie – aký bude postup firmy Stelar v súvislosti s prechodom na digitálne vysielanie, či je možný lacnejší prenájom „svadobky“ pre občanov Pobedima, Mgr. Pastorek – znovu apeloval na zastrešenie autobusovej zastávky v Hornej Strede, prípadne zabezpečenie nástupu z inej zastávky, ktorá je zastrešená. V poslednom bode Rôzne starostka obce informovala o rokovaní s pánom Čaňom, predsedom COOP Jednota Trenčín o pripravovanej rekonštrukcii veľkoplošnej predajne v centre obce.

**Informácia o 5. zasadaní obecného zastupiteľstva 4. apríla 2011**

Dňa 4. apríla 2011 sa zišlo 5. zasadnutie obecného zastupiteľstva, v programe ktorého bolo 17. bodov programu. Okrem pravidelných sa rokovalo o navýšení spoluúčasti na projekte rekonštrukcie hasičskej zbrojnice o sumu 5 000 Eur a o zmene finančnej sumy v projekte rekonštrukcie verejného osvetlenia. Poslanci prerokovali žiadosť Základnej školy s materskou školou Jána Hollého v Pobedime o určení kritérií pre prijímanie detí do materskej školy, čo sa v ďalšom bode programu aj realizovalo vo forme uznesenia.

Obecné zastupiteľstvo v 7. bode schválilo prílohu č.1 k VZN č. 2/2009 o určení výšky dotácie na dieťa materskej školy a školských zariadení. Pred prerokovaním rozpočtu obce boli schválené výšky úverov na projekty konkrétne hasičská zbrojnica, verejné osvetlenie a budovanie vodovodu. Okrem toho bola schválená výška kontokorentného úveru na bežné výdavky.

Pred vlastným schválením rozpočtu Ľudmila Pätnická predniesla záväzné stanovisko hlavného kontrolóra k rozpočtu obce. Rozpočet obce Pobedim na rok 2011 s výhľadom na roky 2012 – 2013 bol prerokovaný a schválený. Poslanci do funkcie hlavného kontrolóra zvolili Alenu Miklášovú. V tajnej voľbe a následne žrebom sa vybral nájomca obecného bytu (Martin Vallo). Bod, ktorým sa mala stanoviť výška prenájmu obnovenej jedálne v Kultúrnospoločenskom a sociálnom zariadení, bol presunutý na budúce zasadnutie zastupiteľstva. Poslanci boli ďalej oboznámení s projektom ENESCO a súhlasili so zapojením obce do tohto projektu. V bodoch Interpelácie a Rôzne sa diskutovalo predovšetkým o realizácii rekonštrukcie hasičskej zbrojnice a verejného osvetlenia.

**Informácia o 6. zasadnutí obecného zastupiteľstva 9. mája 2011**

Po otvorení zasadnutia a kontrole uznesení bola prerokovaná a schválená žiadosť novozvolenej hlavnej kontrolórky Aleny Miklášovej na vykonávanie podnikateľskej činnosti. V tomto bode bol tiež schválený plán kontrolnej činnosti na rok 2011. V ďalšom bode bol prerokovaný návrh projektu skutočného vyhotovenia modernizácie verejného osvetlenia s tým, že miesto osvetlenia medzi obcou a priemyselnou zónou bude osvetlenie inštalované na spojnici medzi Staničnou ulicou a cestou Pobedim – Horná Streda. Ďalšie osvetľovacie telesá budú inštalované v športovom areáli a na oddychovej zóne. V bode 5 sa stanovila výška prenájmu obnovenej jedálne v kultúrnom dome a v nasledujúcom bode vstupné pri návšteve Roľníckeho domu t.j. deti, dôchodcovia a ZŤP 0,30 Eur, ostaní návštevníci 0,50 Eur. Poslanci na návrh starostky obce schválili Dodatok č. 1 k Zásadám odmeňovania poslancov (vzdanie sa poslaneckej odmeny). Pred bodom Interpelácie bola stanovená výška odmeny kronikárke obce. Po dlhoročnej kronikárke Štefánii Vulganovej bola starostkou obce menovaná kronikárkou obce Pobedim Eva Pogranová. V bodoch Interpretácie a Rôzne sa riešili aktuálne záležitosti obce (napr. dopravné značky pri firme Ulstrup Plast, zrušené autobusové spoje z Hornej Stredy do Pobedima, výstavba hasičskej zbrojnice, rozrastanie tují na Dubovej ulici, výstavba vodovodu a iné).

**Informácia o 7. zasadnutí obecného zastupiteľstva 27. júna 2011**

V poradí 7. zasadnutie obecného zastupiteľstva sa zišlo dňa 27. júna 2011 a v úvode prerokovalo žiadosti DHZ Pobedim o príspevok na dopravu na súťaž do poľského mesta Lodž a žiadosť firmy DONAR s.r.o. o zmenu splátky za budovu č. 221. Poslanci na zasadnutí, ktoré otvorila a viedla starostka obce Mgr. Eva Směřičková, vzali na vedomie stanovisko hlavného kontrolóra k záverečnému účtu obce za rok 2010 a tento účet v ďalšom bode schválili. Ďalej prerokovali a schválili Dodatok č. 1 k VZN č.1/2009 a schválili výšku poplatku za vyhlásenie v miestnom poplatku. Dodatkom sa mení daň za užívanie verejného priestranstva z pôvodných 1,66 Eur na 3 Eur (do 2 hodín) a z 3,32 Eur na 6 Eur (nad 2 hodiny). Poplatok za vyhlásenie v miestnom rozhlase sa zvýšil na 3 Eur. Poslanci prerokovali návrh na zvýšenie platu starostky obce. Tento zostal v zákonnej výške. V závere zasadnutia starostka obce informovala o predĺžení ukončenia stavebných prác na rekonštrukcii hasičskej zbrojnice, o pripravovanej rekonštrukcii verejného osvetlenia, poskytnutí dodatočných finančných prostriedkoch na mzdy učiteľov základnej školy a o havarijnom stave kotlov a vykurovania na základnej škole. Starostka obce informovala tiež o žiadosti na grant na podporu mládežníckeho futbalu a tiež o získaní finančných prostriedkov z projektu SPP (detské preliezačky ). V interpeláciách sa poslanci zaujímali o termín dotácie na energie pre Kolkársky klub a TJ Pobedim a o financovanie pracovníkov pracujúcich pre obce. Na dotazy odpovedala starostka obce, ktorá po vyčerpaní programu zasadnutie obecného zastupiteľstva ukončila.

**Informácia o 8. zasadnutí obecného zastupiteľstva 11. júla 2011**

Len 2 body programu, okrem pravidelných, malo 8. zasadnutie obecného zastupiteľstva, ktoré sa konalo dňa 11. júla 2011. Poslanci prerokovali a schválili stanovisko k žiadosti spoločnosti DONAR s.r.o. Pobedim ohľadne kúpy objektu č. 221 (bývalá predajňa potravín) a vzali na vedomie Aktualizáciu Povodňového plánu záchranných prác obce Pobedim. V prípade stanoviska k žiadosti spoločnosti DONAR poslanci schválili poslanecký návrh uznesenia a aktualizáciu povodňového plánu odporučili zverejniť a následne prerokovať a schváliť formou všeobecne záväzného nariadenia. Pomerne bohatá bola interpelácia poslancov na rôzne témy ako napríklad zrušenie autobusových spojov na linke Nové Mesto nad Váhom a Pobedim. V rôznom informovala starostka obce Mgr. Eva Směřičková o finančnej dotácii pre základnú školu na rekonštrukciu kotolne v sume 39 000 Eur. Starostka obce informovala poslancov o vytopení suterénu kultúrnospoločenského zariadenia a o náhrade škody (poškodené kotle ústredného kúrenia), ktorá sa požaduje od poisťovne. Pri odčerpávaní zatopeného suterénu pomáhali miestni hasiči ako aj hasiči z Nového Mesta nad Váhom. **Informácia o 9. zasadnutí obecného zastupiteľstva 25. júla 2011**

V poradí 9. zasadnutie obecného zastupiteľstva sa zišlo dňa 25. júla 2011 v budove základnej školy. V prítomnosti riaditeľky školy PaedDr. Jarmily Gáborovej, zástupkyni riaditeľky pre materskú školu Kataríny Knappovej a školníka Bc. Michala Klimu zastupiteľstvo prerokovalo aktuálne body týkajúce sa základnej a materskej školy.

Po otvorení zasadania starostkou obce Mgr. Evou Směřičkovou sa najskôr prerokovala rekonštrukcia kotolne základnej školy a potom úpravy objektu školy pre potreby materskej školy. Veľmi aktuálna a potrebná rekonštrukcia kotolne základnej školy sa uskutoční vďaka finančným prostriedkom poskytnutým Ministerstvom školstva SR a to vo výške 39 000 Eur. Dodávateľská firma sa vyberie formou obstarávania v zmysle platnej legislatívy. Poslanci v ďalšom bode programu prerokovali úpravy základnej školy tak, aby sa do 1. októbra 2011 mohla presťahovať podstatná časť materskej školy do budovy základnej školy. Materská škola bude mať potrebné priestory v severnej a východnej časti školy, kde budú umiestnené sociálne zariadenia, šatňa, učebne a spálňa. Jedáleň bude v západnom trakte (malá telocvičňa). V pôvodných priestoroch zatiaľ zostane kuchyňa.

V bode programu Interpelácie starostka obce informovala poslancov o rekonštrukcii obchodných priestorov Jednoty a niektorých realizovaných a plánovaných stavebných úpravách na budove „svadobky“.

**Informácia o 10. zasadnutí obecného zastupiteľstva 30. augusta 2011**

Okrúhle 10. zasadnutie obecného zastupiteľstva sa zišlo dňa 30. augusta 2011. Zasadnutie malo v program celkove 13 bodov. Po jeho otvorení starostkou obce Mgr. Evou Směřičkovou a kontrole uznesení poslanci na odporučenie komisie pre finančné záležitosti schválili čerpanie rozpočtu za 1. polrok 2011 a úpravu rozpočtu na rok 2011 vzhľadom k zvýšeným položkám v príjmovej a výdavkovej časti obecného rozpočtu. V 5. bode programu bolo schválené Všeobecne záväzné nariadenie obce Pobedim č. 1/2011, ktorým sa ukladá vypracovať a aktualizovať povodňový plán záchranných prác právnickej osoby a fyzickej osoby – podnikateľa, ktorej objekt môže byť postihnutý povodňou. Nasledujúci bod programu č. 6 – žiadosť o odkúpenie časti pozemku, bol doplnený o prerokovanie listu spoločnosti DONAR s.r.o. K doplnenej časti tohto bodu programu poslanci uznesením žiadajú plnenie predchádzajúceho uznesenia č. 50 zo dňa 11. júla 2011. Ďalej poslanci sa uzniesli, že o žiadosti na odpredaj pozemku spoločnosti DONAR s.r.o. budú rokovať až po vyriešení záležitosti týkajúcej sa zmluvy o predaji objektu č. 221. Rovnako ako v tomto bode bola obšírna diskusia aj v bode o návrhu na mimosúdne vyrovnanie, ktorú podal poslanec Martin Lednický. Poslanci prijali uznesenie o splátkovom kalendári na vyplatenie zákonného odstupného.

V ďalších bodoch programu obecné zastupiteľstvo súhlasilo s inštalovaním elektrickej prípojky na oddychovej zóne v areáli Rybárskeho spolku Zástodolie – Pobedim o. z. a vydali súhlas k rekonštrukcii detského ihriska v predmetnom areáli. Pred interpeláciami starostka obce informovala poslancov o realizovaných a plánovaných projektoch, konkrétne o kolaudácii objektu hasičská zbrojnica, o príprave projektu verejného osvetlenia a o plánovanom budovaní vodovodu. V bode programu Interpelácie sa poslanci zaujímali okrem iného o postupe prác pri úprave budovy základnej školy pre účely materskej školy, o verejnom obstarávaní na rekonštrukciu kotolne základnej školy, riešení autobusového spojenia medzi Novým Mestom nad Váhom a Pobedimom, programe na pobedimské hody (25. september 2011) a ďalšom využívaní rekonštruovanej a rozšírenej hasičskej zbrojnice.

**Informácia o 11. zasadnutí obecného zastupiteľstva 10. októbra 2011**

V poradí 11. zasadnutie obecného zastupiteľstva sa konalo dňa 10. októbra 2011 v zasadacej miestnosti obecného úradu. Pôvodný program zasadnutia bol doplnený o žiadosť Jednoty dôchodcov na Slovensku v Pobedime.

Po otvorení zasadania a kontrole plnenia uznesení sa prerokovávalo stanovisko k prácam nad rámec rozpočtu, ktoré sa vykonali na stavbe hasičskej zbrojnice. K tejto problematike predniesol svoje stanovisko pán Urban, poverený stavebným dozorom a za realizátora stavby pán Vilím. Písomné vyjadrenie k danej problematike zaslala projektantka Ing. Veselá. Po širšej diskusii sa poslanci uzniesli, že predložené materiály prerokuje komisia pre výstavbu a územné plánovanie a stanovisko predloží komisia na najbližšom zasadnutí obecného zastupiteľstva. V ďalšom bode programu sa riešila žiadosť spoločnosti DONAR s.r.o. o uplatnenie započítania zľavy z kúpnej ceny. Žiadosť zdôvodnil konateľ firmy Ing. Tomáš Miklovič a po prerokovaní bodu ako aj návrhu Ing. Mikloviča prijali poslanci uznesenie, ktorým zrušili predchádzajúce uznesenia k tejto záležitosti a v prijatom uznesení akceptovali návrh konateľa spoločnosti o znížení požadovanej zľavy.

V piatom bode programu zasadania zastupiteľstvo schválilo prenájom nebytových priestorov pre Folklórnu skupinu Pobedimčan a Základnú organizáciu JDS Pobedim. Poslanci v ďalšom rokovaní súhlasili s predĺžením nájmu obecného bytu, vzali na vedomie žiadosť o poskytnutie finančných prostriedkov pre Kolkársky klub Pobedim a odsúhlasili návrh na zmenu VZN obce Pobedim č .1/2005. Pomerne obsiahle boli interpelácie poslancov. V tomto bode programu sa okrem iného poslanci pýtali starostky obce na riešenie autobusového spojenia medzi Pobedimom a Novým Mestom nad Váhom, možnosťou opravy cesty spájajúcej Staničnú ulicu s cestou medzi Pobedimom a Hornou Stredou a kritizovali časť článku o stavebných aktivitách obce (Pobedimčan 3/2011), konkrétne, podľa poslancov, nesprávneho interpretovania postoja obecného zastupiteľstva k oprave strechy na „svadobke“. Starostka obce trvala na zverejnenom stanovisku. Po bode Rôzne bolo 11. zasadnutie obecného zastupiteľstva ukončené

**Informácia o 12. zasadnutí obecného zastupiteľstva 24. novembra 2011**

Dňa 24. novembra 2011 sa konalo v zasadacej miestnosti obecného úradu 12. zasadnutie obecného zastupiteľstva. Na programe zasadnutia bolo pôvodne 11 bodov, ktoré boli na návrh starostky obce Mgr. Evy Směřičkovej doplnené o tri body a to určenie výšky nájmu garáže zdravotného strediska, odkúpenie časti pozemku firmy DONAR s.r.o. a stanovisko k prácam navyše na hasičskej zbrojnici.

Po otvorení zasadania a kontrole uznesení riešili poslanci za účasti riaditeľky školy PaedDr. Gáborovej a ekonómky školy Ing. Borovskej spôsob stravovania v základnej škole s materskou školou. Po obsiahlej diskusii poslanci schválili dovoz stravy na dobu určitú, konkrétne do 30. júna 2012. Po tomto termíne navrhne obec Pobedim riešenie ďalšieho postupu.

Obecné zastupiteľstvo prerokovalo a schválilo dodatky, ktoré sa týkali výšky stravného v zariadení školského stravovania , prerokovali návrh úpravy daní a poplatkov v roku 2012 a stanovili výšku prenájmu za prenájom garáží. V súvislosti s týmto uznesením bola schválená žiadosť Mgr. Vrábla o prenájom garáže. Poslanci podľa pôvodného programu prerokovali žiadosť o poskytnutie finančných prostriedkov na krytie výdavkov energií pre TJ Pobedim. V ďalších doplnených bodoch programu poslanci súhlasili s odpredajom pozemku pre firmu DONAR a zaujali stanovisko k prácam navyše pri rekonštrukcii hasičskej zbrojnice. V bode Rôzne starostka obce predniesla návrh na odpredaj obecného vozidla Favorit. Nasledoval Záver.

**Informácia o 13. zasadnutí obecného zastupiteľstva 12. decembra 2011**

Dňa 12. decembra 2011 sa zišlo 13. zasadnutie obecného zastupiteľstva. Na návrh starostky obce Mgr. Evy Směřičkovej sa pôvodný program upravil a doplnil o dva body (žiadosť základnej školy a rozpočtové provizórium).

Po otvorení zasadnutia a kontrole uznesení bola prerokovaná úprava rozpočtu obce na rok 2011 a to rozpočtovým opatrením č. 2. Poslanci rozpočtové opatrenie schválili, tak ako bolo predložené ekonómkou obecného úradu Martou Jankechovou. Ďalej bola prerokovaná žiadosť o odkúpenie pozemku parc. č. 664/1 katastrálneho územia Pobedim. Žiadosť nebola schválená s odkazom na potrebu riešenia prevodu pozemku do majetku obce. Obecné zastupiteľstvo v 5. bode programu súhlasilo s predĺžením nájomných zmlúv za užívanie pozemkov vo vlastníctve Obce Pobedim s podmienkou vyrovnania všetkých pohľadávok voči obci. Doplňujúcim bodom programu bola žiadosť základnej školy s materskou školou o vyňatí správy budovy materskej školy. Žiadosť bola poslancami zastupiteľstva odsúhlasená. Poslanci v ďalšom doplňujúcom bode programu uznesením súhlasili s rozpočtovým provizóriom obce v roku 2012. Riadny rozpočet obce bude prerokovaný a odsúhlasený v prvom štvrťroku budúceho roku. Pred Interpeláciami poslanci schválili Dodatok č. 2 k VZN č. 1/2009 o miestnych daniach a miestnom poplatku za komunálne odpady a drobné stavebné odpady na území obce Pobedim. V bode Interpelácie sa poslanci, okrem iného, dopytovali na riešenie autobusového spojenia Nové Mesto nad Váhom – Pobedim, na problémy s verejným osvetlením a na projekt výstavby vodovodu, na obecné auto Favorit – nebude predané, ale ho bude využívať pracovník chránenej dielne pre potreby obce. Mgr. Pastorek informoval prítomných poslancov o návšteve pamiatkarov v habánskom mlyne a o zlom stave priľahlej budovy pekárne. Starostka obce informovala o končiacich nájomných zmluvách MUDr. Šišovskej a firmy TBS, a.s. Stará Turá. Obecný úrad vyzve nájomcov na predloženie žiadosti o predĺženie nájmu. V závere Rastislav Čop požiadal starostku o povolenie zriadiť na multifunkčnom ihrisku v prípade priaznivého počasia ľadovú plochu pre deti. Starostka s realizáciou ľadovej plochy súhlasila. Po bode rôzne bolo 13. zasadnutie obecného zastupiteľstva, posledné v tomto roku, ukončené.

***Rozpočet obce Pobedim na rok 2011***

Bežný rozpočet obce Pobedim na rok 2011

Rozpočtové príjmy spolu 1 194 975 Eur

z toho:

Bežné príjmy spolu: 516 839 Eur

Kapitálové príjmy spolu: 521 035 Eur

Tuzemské úvery, pôžičky: 152 875 Eur

Prevod zostatkov z účtu: 4 226 Eur

Rozpočtové výdavky spolu 1 194 975 Eur

z toho:

Bežné výdavky spolu: 510 546 Eur

Kapitálové výdavky spolu: 574 740 Eur

Výdavkové finančné operácie spolu: 99 805 Eur

Výdavky:

Verejná správa: 133 451 Eur

Finančná a rozpočtová oblasť: 500 Eur

Iné všeobecné služby (matrika): 1 790 Eur

Transakcia verejného dlhu: 700 Eur

Ochrana pred požiarom: 8 011 Eur

Cestná doprava: 1 500 Eur

Nakladanie s odpadmi: 29 800 Eur

Spoločný úrad – príspevok: 1 100 Eur

Rozvoj obce – verejná zeleň: 3 100 Eur

Verejné osvetlenie: 8 805 Eur

Zdravotné stredisko: 14 650 Eur

Športové služby: 3 555 Eur

Knižnica: 3 028 Eur

Ostatné kultúrne služby: 11 627 Eur

Vysielacie a iné služby: 1 120 Eur

Náboženské a iné služby: 3 437 Eur

Predškolská výchova: 92 743 Eur

Základné vzdelávanie: 185 784 Eur

Vzdelávanie: 600 Eur

Sociálne zabezpečenie: 5 145 Eur

***Školstvo***

Stav žiakov k 30. júnu 2011 je 102 žiakov. Jedna žiačka odišla počas školského roka 2010/2011, a jedna žiačka počas školského roka odišla a aj sa vrátila späť.

Počet zapísaných prvákov k 30. júnu 2011 je sedem (päť chlapcov, dve dievčatá), toľko ich aj nastúpilo do prvého ročníka. V školskom roku 2010/2011 skončilo v deviatom ročníku povinnú školskú dochádzku dvanásť žiakov a získalo vzdelanie poskytované základnou školou. Všetci pokračovali ďalej v štúdiu na stredných školách.

Počet žiakov I. stupňa, ktorí dosiahli pri koncoročnej klasifikácii samé jednotky je dvadsaťjeden zo štyridsiatich žiakov.

Počet žiakov I. stupňa, ktorí budú v školskom roku 2010/2011 opakovať ročník je nula.

Počet žiakov II. stupňa, ktorí dosiahli pri koncoročnej klasifikácii 2010/2011 samé jednotky je osemnásť zo šesťdesiatich dvoch žiakov.

Počet žiakov II. stupňa, ktorí budú v školskom roku 2010/2011 opakovať ročník je nula.

Výchovné opatrenia, oznámenia o prospechu a znížené známky zo správania v školskom roku 2010/2011:

Pochvala riaditeľom školy 41 žiakov

Pochvala triednym učiteľom 67 žiakov

Napomenutie triednym učiteľom 9 žiakov

Pokarhanie triednym učiteľom 3 žiakov

Pokarhanie riaditeľom školy 23 žiakov

11. marca 2011 sa uskutočnilo celoslovenské testovanie žiakov 9. ročníka „Testovanie deviatakov 2011“. Celkovo sa ho zúčastnilo dvanásť žiakov 9. ročníka. Priemerná percentuálna úspešnosť v rámci Slovenskej republiky v Slovenskom jazyku a literatúre bola 58,2 %. Priemerná percentuálna úspešnosť školy bola 44,2 %. Priemerná percentuálna úspešnosť v rámci Slovenskej republiky v matematike bola 52,9 %. Priemerná percentuálna úspešnosť školy v matematike bola 42,5 %.

Počas školského roka prebiehali v škole akcie, kde sa žiaci pod vedením učiteľov aktívne zúčastňovali vedomostných, športových, kultúrnych a iných kreatívnych súťaží.

**Pedagogickí a prevádzkoví zamestnanci základnej a materskej školy v kalendárnom roku 2011:**

Riaditeľka: PaedDr. Jarmila Gáborová

Zástupca riaditeľky školy: Mgr. Jarmila Pastulová

Výchovný poradca: Mgr. Jarmila Pastulová

Predseda rady školy: Marián Žák

Predsedníčka RZ: Oľga Klimová

Predsedníčka ZO OZ: Mgr. Jela Košútová

Učitelia: Mgr. Gabriela Bartovičová (po ukončení školského roka 2010/2011 odišla), **Mgr. Viera Ďuračková**, Mgr. Petra Križanová, Mgr. Elena Huličiaková, **Mgr. Dagmar Dobríková-Madacki**, Mgr. **Jarmila Pastulová, Mgr. Ľuba Gálová**, Mgr. Andrea Kasardová (odišla na MD), **Mgr. Jela Košútová**, Mgr. Zuzana Krajčíková (odišla na MD), **Mgr. Veronika Sýkorová, Mgr. Janka Škanderová**, **Mgr. Milan Uherčík**, **Ing. Jarmila Bohovicová,** Mgr. Peter Vrábel (po ukončení školského roka 2010/2011 odišiel), **ThLic. Ing. Dušan Nemec – kňaz.**

Prevádzkoví pracovníci základnej školy: Bc. Michal Klimo – školník, kurič, Ing. Anna Borovská –ekonómka, Viera Petrášová – upratovačka, Božena Ferancová – upratovačka. Pedagogickí zamestnanci školskej družiny: Mgr. Andrea Kasardová – vychovávateľka, Melánia Ondreičková – vychovávateľka. Pedagogickí zamestnanci materskej školy: Katarína Knappová, Elena Melicherová, Mgr. Lívia Gabovičová. Prevádzkoví pracovníci materskej školy: Slávka Plichtová – školníčka, upratovačka. Pracovníci školskej jedálne: Žofia Slezáková – vedúca školskej jedálne, Marcela Kiráľová – hlavná kuchárka, Eva Gonová – pomocná kuchárka, upratovačka.

***Zdravotná starostlivosť***

V obci majú svoje ambulancie všeobecný lekár MUDr. Ľubomír Kališ, zubná lekárka MUDr. Veronika Šišovská, detská lekárka MUDr. Oľga Bošanská. Všetky sú umiestnené v objekte zdravotného strediska. Služby odborných lekárov sú dostupné v Nemocnici s poliklinikou v Novom Meste nad Váhom, v Nemocnici Alexandra Wintera v Piešťanoch a Krajskej fakultnej nemocnici v Trenčíne prípadne v súkromných ambulanciách.

***Pošta***

Podanie, preprava a dodanie listových, balíkových a peňažných zásielok je základnou činnosťou Slovenskej pošty a.s., pobočka Pobedim. Pošta je otvorená päť dní v týždni a poštové služby občanom obce poskytujú vedúca pošty Marta Talčíková, ktorú po odchode do dôchodku vystriedala od 12. septembra 2011 nová vedúca Ing. Elena Žitňanská. Doručovateľkou je Oľga Čechová.

***Predajne a pohostinstvo***

Obec má v súčasnosti tri rôzne obchody. Podnikateľka, fyzická osoba, Margita Bieliková – Predaj nápojov, potravín, ovocia, zeleniny, tabakových výrobkov prevádzkuje svoju činnosť v objekte patriacemu obci.

Druhá predajňa – obchod so záhradníckymi potrebami, okrasnými a ovocnými drevinami, kvetmi, drogistickým a iným tovarom sídli v súkromnom objekte majiteľky Jany Vavrovej – ZAPO.

Tretí, pôsobiaci v obci najdlhšie, je obchod v majetku Jednoty COOP Trenčín – predaj potravín, mliečnych a mäsových výrobkov, ovocia, zeleniny, cukroviniek, hygienických potrieb. Budova pri kostole, v ktorej mala Jednota COOP svoje predajné priestory, už nevyhovovala požiadavkám, preto sa vedenie Jednoty rozhodlo zrekonštruovať svoje dlhodobo nevyužívané priestory v strede obce, spojiť ich s miestnosťami bývalého Pohostinstva a tým vybudovať priestranný a moderný supermarket (ďalej v časti Kultúrne a spoločenské podujatia).

Po zrušení Ján Zvonček – Pohostinstvo Pobedim, bolo sprevádzkované nové „Pohostinstvo u Hasiča“. Nachádza sa v priestoroch budovy patriacej firme Donar s.r.o., v priamom susedstve Hasičskej zbrojnice Pobedim.

Gacon's Pub je v priestoroch Kultúrneho domu .

***Káblová televízia a internet***

Firma Stelar – Dušan Sika Výstavba a prevádzka káblových rozvodov a rozhlasových signálov, Čachtice, prevádzkuje v obci káblovú distribučnú sieť – káblovú televíziu a internet. XtraNet Piešťany s.r.o. poskytuje v obci pripojenie na internet prostredníctvom televíznych káblových rozvodov – technológiou DOCSIS. Bezdrôtové pripojenie k internetu zabezpečujú aj spoločnosti Lombard s.r.o., Piešťany a ICS Systems s.r.o., Stará Turá.

***Podniky a služby***

**Poľnohospodárske družstvo Pobedim** so sídlom v Pobedime bolo založené 27. októbra 1949. Výmera pôdy sa za posledné roky výraznejšie nezmenila. Pôdy v chotári PD Pobedim sú štrkovité, ílovité, vzniknuté a ovplyvňované riekou Váh a jej ramenami. Priemerná nadmorská výška podniku je 168 metrov nad morom. K 31. decembru 2011 je počet členov 136, čo je o štyroch menej ako v roku 2010. Štyria členovia v roku 2011 zomreli: Palkovičová Emília č. 385, Križáková Vincencia č. 37, Miklovič Vojtech č. 380 a Melicherová Bernardína č. 164. Dve členky Palkovičová Milena č. 369 a Heráková Danka č. 293 zrušili členstvo.

Členovia poľnohospodárskeho družstva sa dňa 18. marca 2011 stretli na výročnej členskej schôdzi, súčasťou ktorej boli aj voľby predsedu poľnohospodárskeho družstva a členov predstavenstva. Po 41 rokoch zvolili do čela najvýznamnejšieho podniku v našej obci Pobedimčana Ing. Juraja Lednického (nar. 1970). Ing. Lednický zvíťazil o jeden hlas. Rok 2010 zhodnotil predseda družstva Ľubomír Ondruška. Ďalším bodom programu bola správa o výsledku hospodárenia za minulý rok, správa audítora za rok 2010 a správa kontrolnej komisie. Po diskusii nasledovali už uvedené voľby do pracovných orgánov družstva, schválenie hospodárskeho výsledku za rok 2010 a uznesenie členskej schôdze. Za obec Pobedim sa schôdze zúčastnila starostka obce Mgr. Eva Směřičková.

Ing. Juraj Lednický je tretím predsedom družstva v novodobej histórii poľnohospodárskeho družstva. Pred ním družstvo viedli Ing. František Rybárik a Ľubomír Ondruška. V období existencie Jednotného roľníckeho družstva bol z Pobedimčanov posledným predsedom JRD Ján Petráš. Funkcie sa vzdal v roku 1970, avšak ako podpredseda, s krátkou prestávkou, viedol družstvo do roku 1974. Po ňom prevzal vedenie družstva Ing. František Rybárik.

Poľnohospodárske družstvo v roku 2011 dosiahlo plusový výsledok hospodárenia. Zisk bude odpísaný zo strát minulého obdobia. Veľa investícií bolo vložených do opráv, rekonštrukcií a modernizácií, pričom boli opravené strechy na budovách skladu a bývalého plechu, realizovala sa rekonštrukcia maštale číslo II.. Bol zakúpený šmykom riadený nakladač aj s miešacou lopatou na betón, nádrž na naftu, použitý kyprič, kontajnerová vrátnica pre vytvorenie vhodných pracovných podmienok na vrátnici a pripravili sa podmienky pre zavedenie kamerového systému. Bol zavedený elektronický dochádzkový systém. Vďaka všímavosti členov rybárskeho združenia bola zistená porucha vodojemu na pasienku a následne sa začalo aj jej odstraňovanie. Kvôli zimnému obdobiu musel byť dočasne odstavený. Zrekonštruovanie stúpačky a vyčistenie celého vodojemu bude nasledovať v roku 2012.

Počas roka sa podarilo vyčistiť a upraviť časť dvora v PD, pomáhalo sa obci s čistením komunikácií, odhŕňaním snehu, kosením, pre školu sa robila čiastočná údržba a začína sa rozvíjať vzájomná spolupráca so školou.

Začiatkom decembra pripravilo vedenie i pracovníci družstva „Deň otvorených dverí pre členov súčasných aj bývalých“. Toto podujatie malo veľmi kladný ohlas u návštevníkov.

Počas celého roku mali poľnohospodári veľké problémy s dlhotrvajúcim suchom, veľkými letnými búrkami a prietržami, čo sa odzrkadlilo na úrode.

Požiar stohu slamy za obcou, ktorý vznikol 16. septembra 2011, spôsobil podľa odhadu predsedu Poľnohospodárskeho družstva Pobedim Ing. Juraja Lednického, škodu asi 2 270 Eur.

Zaujímavosťou je narodenie teliatok – trojčiat, ktoré sú životaschopné a veľmi sa im darí.

**Ján Čechvala** vykonáva klampiarske práce.

**Ján Kerák** poskytuje služby v oblasti realizácie vstavaných skríň, šatníkov s posuvnými dverami, laminátových a drevených plávajúcich podláh.

**Kollchema, s.r.o. Pobedim**, areál PD, vyrába a prostredníctvom internetového obchodu ponúka sortiment dekoračných samootváracích sviečok rôznych tvarov a farieb. Prácu si tu našlo niekoľko žien z obce.

**Kaderníctvo Jarmila Mokošová** v objekte zdravotného strediska existuje v našej obci od 15. marca 2010.

Živnostníkov a firmy, ktoré majú sídlo v Pobedime a poskytujú svoje služby, je možné nájsť na stránke www.vsetkyfirmy.sk/obec/pobedim

**Sklenárstvo Ján Vatrt**, sídliace v súkromnom majetku firmy, poskytuje sklenárske práce, zasklievanie okien, dverí, výloh, balkónov, brúsenie a rezanie skla, vyvŕtavanie dier do skla, rámovanie a zasklievanie obrazov.

**ULSTRUP PLAST s.r.o., Stará Turá** sa zaoberá výrobou a spracovaním preglejok, výrobou plastov, plastových foriem. Firma sídliaca v areáli bývalej „sušičky“ poskytuje zamestnanie nielen obyvateľom našej obce, ale aj okoliu.

***Obecné noviny***

Noviny obce Pobedim vydáva obec Pobedim. Registrované sú Ministerstvom kultúry Slovenskej republiky pod číslom EV 2859/09. Zodpovednou redaktorkou je Mgr. Eva Směřičková, starostka obce. Výkonným redaktorom je Mgr. Ivan Pastorek. Členov redakčnej rady tvoria Mgr. Jela Košútová, Ing. Peter Kotleba, Anna Lednická, Ing. Marián Mitošinka, Mgr. Veronika Sýkorová. Grafickú úpravu má na starosti Ing. Roman Drgoň – ACOM Hlohovec. Tlač zabezpečuje HcTV, s.r.o. Hlohovec. Vychádzajú štvrťročne a informujú o najdôležitejších udalostiach v obci.

Sú k dispozícii aj na internetovej stránke www.pobedim.sk.

***Kultúrne a spoločenské podujatia***

**Životný hokejový sen Jána Mitošinku prerušila smrť 22. marca 2011**

Nie je tomu tak dávno, čo sme si v obecných novinách pripomenuli životné jubileum nášho rodáka, významnej osobnosti v oblasti športu na Slovensku, PhDr. Jána Mitošinku. Žiaľ po dlhej a ťažkej chorobe nás dňa 22. marca 2011 vo veku nedožitých 77 rokov Ján Mitošinka opustil a tak preriedil rady našich významných rodákov súčasnosti. I keď podstatnú časť života prežil v Bratislave, na svoju rodnú obec nezabudol. Nielenže tu mal svojich najbližších príbuzných, ale sa i živo zaujímal o miestne športové a spoločenské dianie. Určite si pri tejto smutnej príležitosti mnohí spomenú na slávne obdobie, kedy Pobedim bol sídlom Slovenského a Pobedimského hokejového klubu, organizácie podporujúcej slovenský hokej, ktorého bol Ján Mitošinka prvým prezidentom. Pomohol pri budovaní športových stánkov v obci, predovšetkým pri rekonštrukcii kolkárne na modernú štvordráhovú a v kultúrnom dome vybudoval pamätnú izbu, kde sa návštevy mohli oboznámiť s jeho pestrým športovým životom. Časť exponátov pamätnej izby sme mohli obdivovať i na výstave Pobedim v dokumentoch a fotografiách v roku 2005, ktorá bola inštalovaná za jeho priamej angažovanosti. Redaktorovi Piešťanského týždenníka povedal: „Mojím rodákom som priniesol ukázať to najcennejšie, čo vo svojej zbierke mám. Rád sa sem vraciam, veď je to moje rodisko.“ Známi a priatelia stretávali Janka Mitošinku na prechádzkach s jeho štvornohým priateľom a stretnutie s ním bolo vždy sprevádzané úsmevom. I napriek zdravotným problémom mu nikdy nechýbal životný optimizmus. PhDr. Ján Mitošinka sa narodil 29. júla 1934 v Pobedime. Po vysokoškolských štúdiách pracoval v oblasti telovýchovy a športu, predovšetkým sa venoval ľadovému hokeju. V rokoch 1992 – 1997 bol prvým prezidentom Slovenského zväzu ľadového hokeja a za jeho účinkovania slovenskí hokejisti zvíťazili v dôležitej predolympijskej kvalifikácii a následne obsadili vynikajúce 6. miesto na Zimných olympijských hrách v Lillehammeri. Ján Mitošinka tiež dlhodobo zastával funkciu riaditeľa Telovýchovnej školy v Bratislave, trénoval hokejistov Slovan Bratislava, hokejistov FC Barcelona, viedol reprezentáciu Československa B a Španielska. Bol autorom odborných a metodických športových publikácií, dlhšie obdobie pôsobil v Španielsku, kde bol v roku 1992 olympijským atašé česko-slovenskej výpravy pre Letné olympijské hry v Barcelone. V roku 1994 mu vtedajší prezident Medzinárodného olympijského výboru J. A. Samaranch udelil Trofej k storočnici Medzinárodného olympijského výboru. Bol iniciátorom Slovenského hokejového klubu, ktorého sídlom bola naša obec. V čase rozkvetu mal klub vyše 130 000 členov. Ján Mitošinka bol za zásluhy v slovenskom športe vymenovaný za čestného člena Slovenského olympijského výboru a Slovenského zväzu ľadového hokeja. Zákerná choroba bola silnejšia ako jeho sen sledovať hokejové majstrovstvá sveta na Slovensku. Nech jeho usmievavá a optimistická tvár nám zostane ako trvalá spomienka na významného rodáka, PhDr. Jána Mitošinku.

**Deň učiteľov**

Dňa 8. apríla 2011 sa v účelovom zariadení obce „svadobka“ pri príležitosti „Dňa učiteľov“ konalo slávnostné prijatie učiteľov u starostky obce. Starostka obce Mgr. Eva Směřičková po slávnostnom príhovore k pedagógom zablahoželala pani riaditeľke PaedDr. Jarmile Gáborovej k jej oceneniu „Vynikajúci pedagóg Trenčianskeho kraja“, ktoré jej bolo udelené 30. marca 2011 v Galérii Miloša Alexandra Bazovského v Trenčíne.

**Stavanie mája**

Po dažďovom popoludní sa večer v sobotu 30. apríla 2011 uskutočnila slávnosť Stavanie mája. Akciu zorganizovala obec Pobedim a Dobrovoľný hasičský zbor Pobedim za aktívnej účasti folklórnej skupiny Pobedimčan. Členovia súboru na úvod zaspievali a s ďalším programom pokračovali po osadení mája našimi hasičmi. Prítomných na akcii privítala starostka obce Mgr. Eva Směřičková, ktorá pripomenula starodávne zvyky stavania mája a ocenila účasť folklórnej skupiny a pobedimských hasičov. Po piesňach a príhovore hasiči ručne stavali máj. I keď prvý pokus nebol úspešný, ďalší sa už podaril a potom už bolo potrebné len máj vyrovnať do správnej polohy. Nasledovali ďalšie piesne folklórnej skupiny Pobedimčan a medzi nimi nechýbala pieseň Máj, máj, máj zelený... Pre návštevníkov tradičnej akcie bolo pripravené i občerstvenie.

**Deň matiek**

V účelovom zariadení „svadobka“ sa konala dňa 8. mája 2011 milá slávnosť „Deň matiek“. Malí škôlkari a žiaci základnej školy sa predviedli básňami, piesňami i scénkami.

**Dôstojná oslava 100. a 50. výročia školy**

V dňoch 24. a 25. júna 2011 si Základná škola s materskou školou Jána Hollého v Pobedime pripomenula 100. výročie vybudovania školy a postavenie súčasnej školy pred 50. rokmi. Prvý deň osláv boli privítaní oficiálni hostia ako i bývalí učitelia a pracovníci školy. S históriou školy oboznámil prítomných Mgr. Ivan Pastorek a po prednáške si hostia prezreli výstavu venovanú dejinám a súčasnosti školy. Oficiálny program sa začal príhovormi riaditeľky školy PaedDr. Jarmily Gáborovej, starostky obce Mgr. Evy Směřičkovej a predsedu Rady školy Mariána Žáka. Po príhovoroch odovzdal prednosta Krajského školského úradu v Trenčíne Ing. Ondrej Divinský ďakovný list riaditeľke jubilujúcej školy. Z prítomných pedagógov pozdravil slávnostné zhromaždenie bývalý riaditeľ školy Ivan Šelepák a potom už nasledoval bohatý a zaujímavý program žiakov v réžii Mgr. Jely Košútovej. Po skončení slávnostnej akadémie, v ktorej vystúpili i deti materskej školy a cvičenky s deťmi, sa začala recepcia, ktorá bola spríjemnená vystúpením ľudovej hudby z Levíc a folklórnej skupiny Pobedimčan. Krásu pobedimskej čipky prezentovala Mária Mizeráková. V priebehu akadémie bolo pokrstené starostkou obce CD s hymnou školy. Druhý deň osláv bol venovaný Pobedimčanom ako aj občanom susedných Bašoviec. Po slávnostných príhovoroch nasledoval program žiakov a detí. Tak ako v prvý deň osláv i v tento deň prítomní na slávnosti ocenili vysokú úroveň programu slávnostnej akadémie. Po jej skončení sa žiaci školy, pod režijným vedením Mgr. Janky Škanderovej, predstavili v sále kultúrneho domu divadelnou hrou O nosatom kuchárikovi a rýchlonohom drotárikovi. Oslavy 100. a 50. výročia školy mali vysokú úroveň, o ktorú sa postaralo vedenie školy ako i všetci zainteresovaní.

**Futbalový turnaj o pohár starostky obce**

Dňa 2. júla 2011 sa na štadióne TJ Pobedim konal „Nultý ročník futbalového turnaja o pohár starostky obce Pobedim 2011". Turnaj vysokej futbalovej úrovne sa hral na dvoch kvalitných mini ihriskách. Zúčastnilo sa ho dvanásť mužstiev v dvoch skupinách, z ktorých postúpilo najlepších osem mužstiev. Tie sa neskôr stretli vo vyraďovacej časti turnaja. Do dvoch semifinálových stretnutí sa prebojoval tím Sportika (prevažne z hráčov z Hornej Stredy), Fenomén Team (dorastenci Spartaka Trnava a Piešťan) a dvoch pobedimských mužstiev – Piškótové Bábätko a TONA Team. Menej úspešné tímy Sportiky a Piškótového Bábätka zohrali zápas o tretie miesto, kde museli rozhodnúť penalty. V tých sa viac darilo domácemu Piškótovému Bábätku. Finálový zápas medzi Fenoménom a TONA Teamom bol o niečo jednoznačnejší. Fenoméni domácich rozstrieľali 7:0. Turnaja sa ďalej zúčastnili dorastenci Vrbového, Krakovian, Piešťan, Trenčína, Spartaka Trnava a veľa ďalších dospelých hráčov z nižších líg – spomínaná Horná Streda, Častkovce, Pobedim. Spestrením turnaja bolo zapojenie dorasteniek Slovenskej reprezentácie, ktoré sa prebojovali do štvrťfinále. Najlepším hráčom sa stal Peter Šiška z tímu TJ Pobedim. Na turnaji nechýbalo chutné občerstvenie a kvalitné ceny, ktoré sa podarilo zabezpečiť vďaka podpore sponzorov.

**Poďakovanie za činnosť v oblasti kultúry**

Pozornosť a vďaku si zaslúžia všetci tí, ktorí aktívne pracujú na poli kultúry a ľudového umenia zvlášť. Tým skôr, že nielen aktívne sa venujú ľudovému spevu, tancu a zvykom, ale aj tieto aktivity organizačne zabezpečujú. Tou osobou, ktorá všetky tieto atribúty spĺňala, je Mária Bieliková (známejšia však ako Jarmila). Vždy jej bola blízka ľudová pieseň a vzťah k ľudovému umeniu ju priviedol do folklórnej skupiny Pobedimčan. V roku 1990, podľa jej informácií, prevzala žezlo vedúcej skupiny od dlhoročnej úspešnej vedúcej Márie Vanderkovej a stála na čele Pobedimčana až do tohto roku. Spolu s členmi skupiny sa zúčastnila na mnohých folklórnych festivaloch, slávnostiach, vystúpeniach v našej obci, na západnom Slovensku ako i na Morave. Folklórna skupina pod jej vedením prezentovala predovšetkým naše melodické piesne a bohaté zvyky. Samozrejme s funkciou vedúcej bola spojená i organizačná činnosť a zabezpečovanie jednotlivých vystúpení skupiny. Z príležitosti ukončenia funkcie vedúcej folklórnej skupiny prajeme Jarmile Bielikovej predovšetkým veľa zdravia a elánu v jej ďalšej činnosti v oblasti kultúry a to isté i novej vedúcej folklórnej skupiny Pobedimčan Márii Desátovej.

**Cigánski diabli** pod vedením Ernesta Šarközihokoncertovali v Kultúrnom dome 27. augusta 2011.

**Slávnostný začiatok školského roku**

Dňom začiatku školského roku 2011/2012 bol príjemný a slnečný 5. september 2011. Tradične sa na dvore školy zhromaždili žiaci, učitelia i nepedagogickí pracovníci a prváčikovia, ktorých osobitne privítala starostka obce Mgr. Eva Směřičková aj v obradnej sieni obce. Na úvod slávnosti si prítomní vypočuli štátnu hymnu a príhovor riaditeľky školy PaedDr. Jarmily Gáborovej. Riaditeľka školy, okrem iného, pripomenula práce, ktoré sa udiali a aj v súčasnosti prebiehajú v budove školy a to stavebné zmeny v triedach a príprava objektu na prijatie detí materskej školy. K žiakom a učiteľom sa prihovorila tiež starostka obce Mgr. Eva Směřičková. Uviedla zmeny v školskej budove a zaželala všetkým úspešný školský rok 2011/2012. Po príhovoroch nasledovalo milé privítanie prváčikov Snehulienkou a trpaslíkmi. Po slávnostnom otvorení si hostia prezreli rekonštruovanú časť budovy školy.

Po tejto slávnosti nasledovala ďalšia. V obradnej sieni obecného úradu osobitne privítala prváčikov a ich rodičov starostka obce Mgr. Eva Směřičková. Po príhovore starostky si prváčikovia prevzali knižku a malú sladkosť ako spomienku na tento deň, rodičia sa zasa podpísali do Pamätnej knihy obce Pobedim.

**Slávnostné otvorenie hasičskej zbrojnice**

Za príjemného jesenného počasia bola dňa 23. septembra 2011 slávnostne otvorená zrekonštruovaná hasičská zbrojnica. Pred slávnostným aktom, ktorého sa zúčastnili pozvaní predstavitelia hasičov, obvodných úradov a starostov, podal hlásenie štátnemu tajomníkovi Ministerstva vnútra Slovenskej republiky Marošovi Žilinkovi predseda Dobrovoľného hasičského zboru Martin Piškula. Potom členovia folklórnej skupiny Pobedimčan zaspievali dve piesne, z toho jednu o hasičoch. So slávnostným príhovorom vystúpila starostka obce Mgr. Eva Směřičková. Uviedla riešenie problémov pri rekonštrukcii, poďakovala všetkým, ktorí sa podieľali na tejto akcii, a vyjadrila žiadosť, aby zbrojnica bola využitá aj na stálu službu profesionálnych hasičov. Štátny tajomník Ministerstva vnútra Slovenskej republiky Maroš Žilinka uviedol hodnotu zbrojnice a zaželal hasičom dobrú pohodu v novom stánku. V podobnom duchu sa niesol aj príhovor poslanca Národnej rady Slovenskej republiky, exministra vnútra Róberta Kaliňáka, ktorý spomenul aj spoluprácu s hasičmi v minulom období. S ďalšími príhovormi vystúpili čelní funkcionári profesionálnych a dobrovoľných hasičov a predseda DHZ Pobedim Martin Piškula. Za úsilie o rekonštrukciu hasičskej zbrojnice dostal ocenenie poslanec Martin Lednický, starosta v predchádzajúcom volebnom období. Pred slávnostným prestrihnutím pásky požehnal zrekonštruovanú hasičskú zbrojnicu správca farnosti vdp. Dušan Nemec. Na záver slávnostného otvorenia hasičskej zbrojnice prestrihli pásku štátny tajomník Ministerstva vnútra Slovenskej republiky Maroš Žilinka a poslanec Národnej rady Slovenskej republiky Róbert Kaliňák. Po tomto akte si hostia a viacerí Pobedimčania prezreli priestory hasičskej zbrojnice.

**Sprístupnenie výstavy Škola v Pobedime**

V čase pobedimských hodov v dňoch 24. – 26. septembra 2011 bola v obecnom účelovom zariadení verejnosti sprístupnená výstava Škola v Pobedime. Výstava bola reprízou výstavy, ktorá bola inštalovaná v priestoroch základnej školy z príležitosti 100. a 50. výročia postavenia pobedimských škôl. Exponáty výstavy boli doplnené o nové dokumenty, fotografie a výtvarné práce žiakov a detí materskej školy. Osobitnou a milou časťou výstavy bola ukážka prác žiakov, ktoré vytvorili z rozličných plodov jesene. Inštalovaná výstava bola rozdelená tematicky a zoradená chronologicky a to od prvých písomných zmienok o škole až po novodobé fotografie zo života školy.

Išlo už v poradí o 10. výstavu inštalovanú počas hodov v Pobedime od roku 2000. Prvou bola výstava venovaná farnosti a ďalšou výstava inštalovaná z príležitosti 90. a 40. výročia postavenia škôl v obci. Po roku 2003 nasledovali výstavy: Plody záhrad a poľovnícke trofeje, Pobedim vo fotografii a v dokumentoch, Pohyb, zdravie, krása, Pobedimskí hasiči, Pobedimské výročia 2008, Kroj a krojované bábiky a v roku 2010 výstava Pobedimčania doma a vo svete.

Organizátormi výstav bola obec Pobedim, spoločenské organizácie, rímsko-katolícka farnosť Pobedim a Základná škola s materskou školou Jána Hollého. Scenáristom uvedených výstav, rovnako ako poslednej jubilejnej bol Mgr. Ivan Pastorek.

**Otvorenie Supermarketu COOP Jednota Trenčín SD alebo od potravného družstva po supermarket**

Slávnostným prestrihnutím pásky, príhovormi starostky obce a funkcionárky COOP Jednota bol dňa 27. septembra 2011 v našej obci otvorený moderný a priestranný supermarket. Po obchode pôvodného potravného družstva, predajní Jednoty a pohostinstva sa vybudoval obchod, ktorý Pobedim už potreboval. Na slávnostnom otvorení bola možnosť získať finančný bonus, zákazníci mohli ochutnať pivo, nealkoholické nápoje, paštéty, údenárske i pekárske výrobky, keďže hlavnou náplňou predajne sú samozrejme potraviny. Ale v ponuke nechýba ani bohatý sortiment drogistického tovaru. Pri otvorení boli i naši škôlkari, ktorí si odniesli sladkosti a zákazníci si okrem nákupu našli medzi tovarom i drobnú pozornosť. Predajná doba v supermarkete je každý pracovný deň od 06.00 hod. do 18.00 hod. nepretržite a v sobotu a v nedeľu od 06.00 hod do 12.00 hod., pričom prevádzku zabezpečuje osem pracovníčok.

Predchodcom modernej obchodnej jednotky bola predajňa Potravného a úverového družstva, ktoré bolo občanmi našej obce založené v roku 1897 a existovalo až do vytvorenia siete predajní Jednoty. Pôvodná budova predajne potravného družstva bola postavená v roku 1910, súčasný objekt spolu s kultúrnym domom bol postavený v roku 1934. Vedúcim predajne bol od roku 1930 Anton Klčo, neskôr dlhoročným vedúcim predajne potravín Jednoty bol Jozef Miklovič a v predajniach rozličného tovaru a textilu manželia Michal a Jolana Líškovci.

**Máme novú materskú školu**

Dňa 10. októbra 2011 prvýkrát deti kráčali do novej materskej školy, ktorá sa nachádza v priestoroch základnej školy. V novej materskej škole deti čakala krásna šatňa, v ktorej si každé dieťa našlo svoju skrinku, priestranná umyváreň, dve triedy a jedna veľká spálňa. Stravovanie bude prebiehať v jedálni s výdajňou stravy, ktorá je tiež v areáli školy. Rodičia pomohli pri sťahovaní vecí zo starej materskej školy, pri upratovaní a dokončovaní novej materskej školy.

**Deň úcty k starším**

V popoludňajších hodinách 27. októbra 2011 si žiaci v budove školy pripravili program pre svojich starých rodičov. Školou sa ozývali piesne a básne. Deti nacvičili krátke divadelné predstavenia a staré tance, pri ktorých si publikum mohlo zaspomínať na svoju mladosť. Láskavý úsmev sa vyčaril na tvárach starkých pri vystúpeniach našich najmladších – škôlkarov. V tento deň vládla v škole rodinná atmosféra, ktorú dopĺňala vôňa koláčov a zákuskov, ktoré napiekli babičky.

**Stretnutie jubilantov 2011**

Obec Pobedim v spolupráci s komisiou kultúry a školstva usporiadali tradičnú slávnosť pri príležitosti stretnutia jubilantov a občanov starších ako 76 rokov, ktorí sa stretli v účelovom zariadení dňa 12. novembra 2011. Pri prezentácii dostali kvet a malý darček. Pozvaní jubilanti a hostia zaplnili priestor „svadobky“, kde bol pre nich pripravený kultúrny program, oficiálne privítanie, večera, občerstvenie a hudobná produkcia. V kultúrnom programe vystúpili žiaci základnej školy s pekným programom. Podľa reakcie zúčastnených na slávnosti sa program páčil a bol príjemným začiatkom vydareného stretnutia. Po kultúrnom programe nasledovala oficiálna časť, v ktorej Vladimíra Žitňanská všetkých privítala. Jubilantov a občanov starších ako 76 rokov predstavil vo svojom vstupe Mgr. Ivan Pastorek, po ktorom nasledoval príhovor starostky obce Mgr. Evy Směřičkovej. Starostka obce ocenila prácu seniorov, poďakovala im za ich vklad do života v obci a popriala všetkým veľa zdravia. Po poetickom závere Vladimíry Žitňanskej nasledoval slávnostný prípitok, večera, občerstvenie a zábava, ktorá sa rozprúdila predovšetkým v záverečnej časti slávnosti.

**Slávnostné odovzdanie a požehnanie hasičského vozidla 23. novembra 2011**

Pri slávnostnom otvorení zrekonštruovanej hasičskej zbrojnice štátny tajomník ministerstva vnútra SR Maroš Žilinka sľúbil miestnym hasičov doplnenie hasičskej techniky ešte v tomto roku. Tento sľub aj splnil. Stalo sa tak na slávnosti odovzdania a požehnania vozidla Volkswagen Transporter, ktorá sa uskutočnila dňa 23. novembra 2011 pred hasičskou zbrojnicou. V priebehu slávnosti štátneho tajomníka ako aj ďalších oficiálnych hostí privítala starostka obce Mgr. Eva Směřičková , ktorá ocenila fakt, že do zrekonštruovanej hasičskej zbrojnice sa dostáva moderná technika. Po príhovore štátneho tajomníka Maroša Žilinku správca farnosti vdp. Dušan Nemec posvätil hasičské vozidlo. V kultúrnom programe vystúpila folklórna skupina Pobedimčan a žiaci základnej školy.

**Obec Pobedim účastník slávnostného ceremoniálu v Bruseli**

**Podpis Dohovoru primátorov a starostov**

Obec Pobedim, zastúpená starostkou Mgr. Evou Směřičkovou, sa podpisom dňa 29. novembra 2011 priamo v budove Európskeho parlamentu v Bruseli na slávnostnom ceremoniáli zapojila do **Dohovoru primátorov a starostov**, v ktorom sa obec zaviazala prekročiť ciele v oblasti znižovania emisií CO2, ktoré Európska únia stanovila do roku 2020, na našich jednotlivých územiach aspoň o 20 %. Slávnostný ceremoniál otvoril úvodným prejavom predseda Európskeho parlamentu Jerzy Buzek. Nasledovali príhovory významných predstaviteľov regiónov, európskych komisií. Nechýbala spoločná fotografia účastníkov ceremoniálu. V ďalšej časti odzneli príspevky, kde boli prezentované konkrétne aktivity, ktoré v jednotlivých samosprávach a celých regiónoch prispeli k znižovaniu emisií, ako aj k efektívnemu využívaniu energií. V závere ceremoniálu starostovia a primátori slávnostne podpísali v Eurparlamente Dohovor primátorov a starostov. Okrem obce Pobedim sa zo Slovenska zapojili do Dohovoru primátorov a starostov aj obce Chtelnica a Trakovice. Po skončení slávnostného ceremoniálu nasledovalo priateľské pracovné stretnutie starostov s Mgr. Beatou Balkovou (zástupkyňa Trenčianskeho samosprávneho kraja), Janou Cicmanovou, Romanom Doubravom a Borisom Essenderom, ktorí reprezentujú Slovensko priamo v Bruseli.

**Vianočná besiedka 2011**

Pekná snehová atmosféra podčiarkla konanie tradičnej vianočnej besiedky, ktorú pripravila naša škola dňa 21. decembra 2011. Návštevníkov akcie privítal vo vstupnej hale betlehem a potom v sále svadobky vianočné trhy škôlkarov a žiakov základnej školy. Po úvode ako prvé vystúpili deti materskej školy s milým programom. Ďalej už nasledovalo pestré pásmo piesní, tancov, scénok a básní s vianočnou tematikou. Mladší žiaci predviedli výbornú scénku tanec čertíkov a temperamentný tanec žiakov 4. triedy. Starší žiaci sa prezentovali anglickou piesňou, biblickou scénkou o kráľovi Šalamúnovi, scénkou z príbehu Mrázik v ruštine a zaujímavé bolo tiež vystúpenie tanečníkov v tieňohre. Všetci účinkujúci sa s publikom rozlúčili zborovou vianočnou piesňou.

Záverom vydarenej akcie, ktorá svedčala nielen o šikovnosti žiakov, ale aj invencii pedagógov, zaželala riaditeľka školy PaedDr. Jarmila Gáborová príjemné prežitie vianočných sviatkov. K želaniu sa pripojila i starostka obce Mgr. E. Směřičková. Milé bolo pripomenutie cenného tretieho miesta v krajskej súťaži spevákov, ktoré obsadil žiak 9. ročníka Martin Holubec.

***Knižnica***

Po štyroch rokoch sa opäť zmenilo sídlo našej knižnice. Dňa 4. februára 2011 sa uskutočnilo slávnostné otvorenie Obecnej knižnice Jána Hollého v novovytvorených priestoroch základnej školy. Otvorenie sa konalo za prítomnosti starostky obce Mgr. Evy Směřičkovej, riaditeľky školy PaedDr. Jarmily Gáborovej, poslancov obecného zastupiteľstva, občanov Pobedima, pedagógov a žiakov základnej školy. Pásku prestrihla starostka obce, ktorá sa po slávnostnom akte prihovorila prítomným, osobitne žiakom školy. Vyjadrila presvedčenie, že knižnica v nových priestoroch bude dobre slúžiť tak žiakom, mladým ako aj dospelým čitateľom. Poďakovala vedeniu školy, všetkým zainteresovaným do premiestnenia knižnice, osobitne pedagógom Mgr. Jele Košútovej, Bc. Michalovi Klimovi a Mgr. Dagmare Dobríkovej. Poďakovanie patrilo tiež doterajšej vedúcej knižnice Jána Hollého Štefánii Vulganovej za jej mnohoročné úspešné spravovanie knižnice. Starostka obce vo svojom príhovore predstavila novú vedúcu knižnice pani Melániu Ondrejičkovú. K prítomným sa prihovorila tiež riaditeľka školy PaedDr. Jarmila Gáborová. Zvýraznila fakt, že knižnicu budú využívať žiaci počas vyučovania a to podľa potreby žiakov a pedagógov. Po slávnostnom otvorení nasledovala prehliadka priestorov knižnice. Knižnica v nových priestoroch (západná časť budovy základnej školy s osobitným vchodom) bude sprístupnená verejnosti v utorok a štvrtok od 16.00 do 18.00 hod.

***Folklórna skupina Pobedimčan***

Folklórna skupina je neoddeliteľnou súčasťou kultúrneho života v obci. Folkloristi sa zúčastňujú s ľudovými piesňami alebo pásmami takmer všetkých akcií usporiadaných obecným úradom, farským úradom a inými organizáciami. Ich činnosť je v kronike už viac krát zaznamenaná. Schádzajú sa každý druhý týždeň a pred plánovaným vystúpením aj častejšie.

Vedúcou FS Pobedimčan je Mária Desátová, ktorá túto funkciu prevzala po dlhoročnej vedúcej Márii (Jarmile) Bielikovej.

Svoje účinkovanie začali hneď v prvý januárový deň účasťou na slávnostnej novoročnej omši v kostole svätého Michala Archanjela v Pobedime.

Pokračovali pochovávaním basy 5. marca 2011 v kultúrnom dome. Herecké a spevácke výkony kňaza, miništrantov, plačiek a ostatných účinkujúcich vyvolávali mohutné salvy smiechu u prítomných návštevníkov podujatia.

19. marca 2011 spríjemnili svojim vystúpením oslavu životného jubilea 70-tky Pobedimčana Jozefa Valu.

Na Veľkonočnú nedeľu 24. apríla 2011 niesli obetné dary v krojoch na slávnostnej svätej omši o pol jedenástej v kostole sv. Michala Archanjela.

Pri stavaní mája 30. apríla svojimi piesňami navodili tradičnú atmosféru.

29. mája 2011 sa konala Prehliadka spevu a tanca, ľudovej hudby pri príležitosti Matičných dní v Trenčianskych Tepliciach. Súčasťou tohto podujatia boli aj folkloristi z Pobedima.

24. a 25. júna 2011 spestrili program k 100. a 50. výročiu založenia Základne školy a Materskej školy v Pobedime.

9. júla 2011 sa uskutočnilo stretnutie folklórnych skupín v Pobedime.

Folklórna skupina je už neoddeliteľnou súčasťou Annabálu, konaného každoročne v Piešťanoch. Tentoraz sa predstavili Piešťancom 24. júla 2011.

Nielen na Slovensku prezentuje folklórna skupina našu obec. V sobotu 30. júla 2011 predstavila svoje piesne na Morave na „Festivale otevřených sklepú“ v Bořeticích.

23. septembra 2011 pri slávnosti „Otvorenie hasičskej zbrojnice v Pobedime“ zaspievali nielen domácim návštevníkom, ale aj hasičom a hosťom ľudové piesne.

Na slávnostnej hodovej hodová omši 25. septembra 2011 o pol jedenástej niesli folklórnici v krojoch obetné dary.

23. októbra sa konala pobožnosť pri soche svätého Vendelína za spoluúčasti členov folklórnej skupiny.

Poslednou oficiálnou akciou pri spoločensko-kultúrnych podujatiach v obci bola slávnosť „Odovzdávania hasičského auta“ 16. novembra 2011.

Neoficiálnou akciou „Vianočné posedenie“ v decembri ukončili svoju tohtoročnú bohatú činnosť.

***Cirkevný život***

Farnosť Pobedim patrí do Trnavskej arcidiecézy a spadá do Dekanátu Nové Mesto nad Váhom.

Správcom farnosti (farár) je od 2. júla 2010 ThLic. Ing. Dušan Nemec.

Kostoly v tejto farnosti sú dva, farský kostol sv. Michala Archanjela v Pobedime a kostol Ružencovej Panny Márie v Bašovciach.

V roku 2011 prijalo vo farskom kostole Sviatosť krstu osem detí, k prvému svätému prijímaniu – Sviatosti eucharistie pristúpilo osem detí, Sviatosť manželstva vysluhovali dva páry, posledná služba zosnulému – kresťanským pohrebom sme sa rozlúčili s desiatimi veriacimi.

**V roku Trnavskej Panny Márie 2011**, ktorý slávi Trnavská arcidiecéza, putovala kópia milostivého obrazu Trnavskej Panny Márie po farnostiach novomestského dekanátu, konkrétne v dňoch 7. mája až 3. júna 2011. Kópiu obrazu prevzal novomestský vdp. dekan Ľudovít Malý z rúk trnavského dekana vdp. M. Kubinca počas eucharistickej slávnosti, celebrovanej trnavským arcibiskupom Mons. Róbertom Bezákom dňa 7. Mája 2011 v trnavskej Bazilike. V našej farnosti bola kópia milostivého obrazu Trnavskej Panny Márie privítaná 18. mája 2011 na fare a odtiaľ prenesená do kostola v slávnostnom sprievode, počas ktorého veriaci spievali pieseň Matka Božia Trnavská. Vzácny obraz niesli ženy oblečené v našich ľudových krojoch s modrými výšivkami, ktoré sa vždy obliekali na sviatok Panny Márie. Pred nimi kráčali deti – krojovanky a sypali lupienky, ktoré v kostole, kde bol obraz umiestnený, vytvorili príjemnú vôňu, čo umocňovalo výnimočnosť tejto chvíle. Potom nasledovala svätá omša a tichá adorácia. Nasledujúci deň 19. mája 2011 si uctili putujúci obraz Panny Márie Trnavskej veriaci vo filiálnom kostole v Bašovciach.

**Farská púť do Poľska** sa konala v dňoch 25. až 29. mája 2011. Veriaci, ktorých viedol farár vdp. Dušan Nemec, navštívili pútnické miesta Czestochowa, Swiebodzin, Lichen, Nepokalanov.

Czestochowa je najznámejšie pútnické miesto v Poľsku s kláštorným komplexom bratov paulínov na Jasnej Hore. Stojí tu gotický kostol a kaplnka Matky Božej so zázračným obrazom "Čiernej Madony".

Najvyššia socha Krista na svete už nie je v Rio de Janiero (socha Cristo Redentor, ktorá stojí na osemmetrovom podstavci a meria 30 metrov), ale v Poľsku, v meste Swiebodzin. Socha Krista Krála má pozlátenú korunu, stojí na 16 metrovej vyvýšenine a meria viac ako 50 metrov.

Miesto Lichen sa radí k najvýznamnejším mariánskym pútnickým miestam Poľska. Sláva tohto miesta sa začala šíriť od roku 1852, kedy bol vo farskom kostole inštalovaný zázračný obraz Panny Márie.

Mestečko Nepokalanov je spojené so životom svätého mučeníka Maximiliána Kolbeho, ktorý položil život za svojho blížneho v koncentračnom tábore. Svätý Maximilián vybudoval drevenú kaplnku, kde zhromažďoval svojich rehoľných bratov.

V podvečer 12. júla 2011 si veriaci z Pobedima uctili **putujúcu relikviu sv. Cyrila**. Ucteniu predchádzala procesia s relikviou od budovy fary do kostola za spevu piesne k svätému Cyrilovi. Súčasťou uctenia relikvie vo farskom kostole sv. Michala archanjela bol ruženec, špeciálna pobožnosť k sv. Cyrilovi a Metodovi a slávnostná svätá omša, ktorej koncelebrantom bol vdp. Štefan Šoka, správca farnosti v Podolí. V homílii správca pobedimskej farnosti vdp. Dušan Nemec priblížil osudy relikvie a podčiarkol význam relikvií svätých v živote veriacich. Po ukončení svätej omše si osobne uctili relikviu veriaci zúčastnení na pobožnosti. Na záver slávnostnej udalosti bola relikvia odovzdaná farárovi vdp. Štefanovi Šokovi. V pobedimskej farnosti si relikviu uctili najskôr veriaci vo filiálnom kostole v Bašovciach a po Pobedime bola ďalšou zastávkou vzácnej relikvie kostol sv. Cyrila a sv. Metoda v Očkove.

Z príležitosti **sviatku sv. Donáta** sa v nedeľu 7. augusta 2011 uskutočnila púť k soche svätca. Socha je v súčasnosti osadená pred Roľníckym domom a púť k plastike bola po nedeľňajšej poklone a večeradle. Sprievod veriacich šiel od farského kostola a pri soche svätca viedol pobožnosť vdp. Dušan Nemec, ktorý okrem príležitostných modlitieb pripomenul uctievanie sv. Donáta ako patróna pred búrkami, krupobitím a ďalšími živelnými pohromami. Po pobožnosti si veriaci uctili svätca kvetmi, ktoré za prítomnosti starostky obce Mgr. Evy Směřičkovej položili k soche deti v pobedimských krojoch. Pôvodne bola socha sv. Donáta umiestnená v chotári obce pri ceste medzi Pobedimom a Hornou Stredou. Plastika z 18. storočia bola odcudzená, potom na popud starostky obce Márie Vavrovej bola vyhotovená kópia plastiky. Neskôr bola plastika spolu so stĺpom zhodená a poškodená natoľko, že musela byť socha sv. Donáta reštaurovaná a vyhotovený nový stĺp. Reštaurovanie plastiky a realizácia nového stĺpu sa uskutočnilo z iniciatívy vtedajšieho starostu obce Martina Lednického. V roku 2010 bola, na základe odporučenia obecného zastupiteľstva, plastika umiestnená pred Roľnícky dom.

Koncom novembra 2011 sa začala **rekonštrukcia strechy kaplnky Panny Márie Lurdskej** v areáli kostola sv. Michala Archanjela. Práce na základe objednávky pobedimskej farnosti realizovala firma Peter Lörinc z Bojničiek, okres Hlohovec. Z konštrukcie strechy bolo odstránené pôvodné latovanie, zvislé rebrá sa ponechali a doplnili hranolmi, na ktoré sa prichytili dosky. Týmto spôsobom sa upravila spodná časť strechy, neskôr sa približne podobným spôsobom urobila rekonštrukcia i hornej časti strechy. Na drevenú pôvodnú a doplnenú konštrukciu sa upevnila pálená škridla tzv. bobrovka. Strecha sa ukončila medeným plechovým kužeľom a pôvodným železným kovaným slnkom s krížami. Túto vrcholovú časť kaplnky konzervoval a doplnil Jozef Valo. Práce na rekonštrukcii strechy majú byť ukončené do 13. januára 2012.

Obnovou strechy kaplnky Panny Márie Lurdskej sa vlastne zakončia zásadné opravy pamiatkových objektov a to kostola a fary, ktoré sa začali v roku 2000.

Deti z farnosti Pobedim a Bašovce prežili jeden prázdninový týždeň plný dobrodružstiev v Misijnom stredisku Evanjelickej cirkvi augsburského vyznania Matejková v Brezovej pod Bradlom. Od 14. do 20. augusta 2011 sa zmenili na indiánov, pretože tohtoročný **farský tábor** sa niesol v indiánskom duchu. Bývali v osade „WOTANG ŠU“, v prostredí ktoré je naozaj táborové – zrubové chatky obkolesené veľkým hustým lesom. Deti boli zaradené do indiánskych kmeňov, vybrali si indiánske meno a vytvorili svoj kmeňový totem. Lovili bizóny, osadu prepadla biela tvár, kúpali sa v „Striebornom jazere“, v nočnej hre bojovali o pierko odvahy, vo farskom kostole sa zúčastnili bohoslužby, navštívili Mohylu generála Milana Rastislava Štefánika, zažili aj svadbu – presne 12 párov uzavrelo táborový stav manželský a sľúbili si vernosť a poslušnosť na celý jeden deň, počas ktorého stihli sobáš, hostinu, svadobnú cestu a aj dieťa im pribudlo. Posledný deň si svoje schopnosti a sily zmerali kmene vo veľkej hre tábora zvanej Wotangšiáda. Na karnevale sa to hemžilo pravými Indiánmi, ktorí naplno predvádzali svoje tanečné kreácie. Posledný večer deti ukončili krížovou cestou, pričom si ku každému zastaveniu pripravili poďakovania a prosby. Vdp. Dušan Nemec slávil s deťmi sväté omše. Manželia Svetlíkovci a Oľga Klimová sa starali, aby deti neboli hladné a vedúci sa venovali deťom. Farský letný tábor sa v našej farnosti stal už tradíciou.

***Spolky a organizácie***

***Hasiči***

Hasičský zbor v obci tvoria dve zložky a to Obecný hasičský zbor Pobedim (OHZ) a Dobrovoľný hasičský zbor (DHZ) Pobedim. Veliteľom OHZ Pobedim je Lukáš Augustín, veliteľom družstva Martin Piškula. V roku 2011 bolo vykonaných dvadsaťdeväť výjazdov, z toho sedemnásť technických zásahov, desať požiarov, jedno previerkové cvičenie a jedno taktické cvičenie.

Funkciu predsedu DHZ v Pobedime vykonáva Martin Piškula.

**Hasiči súťažili v pobedimskej kolkárni**

Dňa 29. januára 2011 sa v kolkárni v Pobedime konalo netradičné športové stretnutie hasičov z okresov Nové Mesto nad Váhom a Piešťany. Išlo o kolkársky turnaj hasičských družstiev, ktorého usporiadateľom bol Dobrovoľný hasičský zbor Pobedim. Turnaja sa zúčastnilo 12 družstiev a to DHZ Pobedim „A“, DHZ Pobedim „B“, DHZ Pobedim „C“, DHZ Bašovce, DHZ Trnava „A“, DHZ Trnava „B“, DHZ Vrbové, DHZ Moravské Lieskove „A“, DHZ Moravské Lieskove „B“. DHZ Drgoňová dolina, Hasičský a Záchranný zbor Piešťany, Mestská Polícia Piešťany. Víťazom turnaja sa stal DHZ Pobedim „A“, na druhom mieste sa umiestnil DHZ Trnava „A“ a tretie miesto sa podarilo získať DHZ Moravské Lieskové „A“.

**Hasiči zasahovali pri dopravnej nehode**

Dňa 18. februára 2011 vo večerných hodinách sa stala dopravná nehoda medzi obcami Bašovce a Pobedim na štátnej ceste smer Pobedim. Jednalo sa o nákladne vozidlo, ktoré svojou prednou častou narazilo do stromu. Havária si nevyžiadala zranené osoby. Na miesto udalosti sa dostavila Dopravná polícia Nové Mesto nad Váhom, ktorá zdokumentovala nehodu. Traja členovia OHZ Pobedim vozidlo vytiahli na vozovku pomocou navijaka z vozidla MB Vario 815. Keďže strom, do ktorého narazilo nákladne vozidlo, bol nalomený, jednotka OHZ Pobedim ho spílila a sprejazdnila vozovku.

**Výročná členská schôdza Dobrovoľného hasičského zboru Pobedim**

Dňa 27. marca 2011 sa v bývalej jedálni PD Pobedim konala výročná členská schôdza DHZ Pobedim. Cieľom bolo zhodnotiť prácu DHZ za rok 2010. Správu o činnosti predniesol predseda organizácie Martin Piškula. Správu o hospodárení predniesol pokladník zboru Peter Vakoš a plán činnosti na rok 2011 predseda DHZ Martin Piškula. V diskusii vystúpil okresný veliteľ DPO Nové Mesto nad Váhom Ivan Krúpa. Informoval prítomných o súťažiach konaných v roku 2010, vykonaní skúšok Hasič III. stupeň (na nich sa zúčastnili i dvaja členovia organizácie), vyjadril poďakovanie za vzorné plnenie úloh v roku 2010 a na záver vyzdvihol pobedimský DHZ, že ako jediný v okrese sa bude môcť pýšiť zrekonštruovanou hasičskou zbrojnicou.

**Sviatok svätého Floriána**

V nedeľu 8. mája 2011 si hasiči pripomenuli svojho patróna sv. Floriána. Najskôr sa zúčastnili svätej omše vo farskom kostole, potom prešli k soche svätca, kde položili kvety a predniesli krátke príhovory.

**Technická pomoc Obecného hasičského zboru Pobedim**

Dňa 3. júna 2011 ohlásil František Melicher členovi OHZ Martinovi Kováčikovi, že po búrke padol strom cez plot PD Pobedim na trávnatú plochu miestneho štadióna a poškodil plot. Pomocou SMS systému boli zvolaní členovia OHZ a o udalosti bola informovaná starostka obce Pobedim Mgr. Eva Směřičková. Na miesto udalosti bola vyslaná technika MB Vario a 6 členov OHZ Pobedim. Pri zásahu bol strom popílený a časti stromu, za pomoci pracovného stroja PD Pobedim – Merlo, odstránené z trávnatej plochy miestneho štadióna. Na odstránenie plotu bola použitá elektrická rozbrusovačka.

**Hasiči cvičili zásah v horiacej zborovni Základnej školy v Pobedime**

Cvičenie, ktoré sa konalo na záver školského roka 28. júna 2011 bolo zamerané na simulovaný požiar v zborovni, kde sa nachádzala jedna osoba, na nemohla sa bez pomoci dostať von. Po ohlásení požiarneho poplachu začala evakuácia žiakov, následne hasiči vyniesli zo zborovne na nosidlách jednu osobu a poskytli jej predlekársku pomoc. Na likvidáciu požiaru použili vysokotlaký prúd. Cvičenie bolo zamerané na spoluprácu hasičského zboru s personálom školy a preverenie času potrebného na evakuáciu a príjazdu hasičskej jednotky.

**Naši hasiči víťazi súťaže v Rakoviciach**

Za krásneho slnečného počasia sa dňa 2. júla 2011 konala v obci Rakovice okres Piešťany netradičná súťaž s hasičskou historickou technikou. Súťaž otvoril predseda DHZ Rakovice Ján Hevier a starosta obce Rakovice Dušan Daloš. Na súťaži sa celkovo zúčastnilo jedenásť hasičských družstiev, z toho osem mužských a tri ženské. Súťažili aj družobní hasiči z obce Rakovice z Českej republiky. Súťažilo sa na dva pokusy, počítal sa lepší čas jedného z pokusov. Zvíťazili naši hasiči pred DHZ Bašovce a DHZ Bohdanovce. Zo žien bolo prvé družstvo DHZ Rakovice z Českej republiky. Po skončení súťaže boli všetky družstva odmenené ručne vyrezávanými drevenými sánkami, ktoré zhotovil Ján David z Piešťan, ďalej diplomom a vecnou cenou.

**Hasiči zasahovali v zaplavenej kotolni**

Dňa 5. júla 2011 požiadala starostka obce Mgr. Eva Směřičková o technickú pomoc OHZ Pobedim na odčerpanie vody v zaplavenej pivnici v budove obecného úradu. Zasahovalo 5 členov OHZ a bola použitá technika AHZS MB Vario 815. Jednotka OHZ na mieste udalosti zastavila hlavný prívod vody a plynu a začala s odčerpávaním vody kalovým čerpadlom. Zároveň bol požiadaný hasičský a záchranný zbor o plávajúce čerpadlo. Veliteľ zásahu, prostredníctvom KS IZS Trenčín, vyžiadal techniku Nissan Navara a dvoch príslušníkov, ktorí priviezli plávajúce čerpadlo. Potom s oboma čerpadlami bola odčerpaná voda z pivnice, ktorá zaplavila priestor prasknutým vodovodným potrubím. Kotolňa rozmerov 7x7 m bola zaplavená do výšky 1,5 m. Na mieste udalosti pomáhali traja členovia DHZ Pobedim.

Nasledujúci deň 6. júla 2011 voda opäť zaplavila kotolňu obecného úradu. Udalosť nahlásil veliteľovi OHZ vrátnik Poľnohospodárskeho družstva Pobedim, ktorý počul v kotolni úradu tečúcu vodu. O udalosti bola informovaná starostka obce. Päť členov hasičského zboru na zásah použilo rovnakú techniku ako v prvom prípade. Po uzatvorení hlavného prívodu vody do bojlera, z ktorého tiekla voda, bola odčerpávaná voda kalovým čerpadlom. Voda zaplavila kotolňu do výšky 20 cm.

**Tábor mladých hasičov v Poľsku**

V dňoch od 12. až 17. júla 2011 sa Dobrovoľný hasičský zbor Pobedim zúčastnil na medzinárodnom stretnutí mladých hasičov v Poľskej republike v meste Lodž – Lagiewniki. Na stretnutí, ktoré trvalo 4 dni, sa zúčastnili mladí hasiči z našej obce, ktorí reprezentovali Slovensko, z mesta Toužim (Česká republika), zo Szeghalomu (Maďarská republika) z Burgstädtu (Nemecko) a domáci hasiči z Lodže.

Nástup do tábora bol v utorok 12. júla 2011. Na druhý deň bola na programe jazda na motokárach a poobede športové hry. Ďalší deň mladí hasiči navštívili miestny Aquapark Fala a potom veľký cintorín v meste Lodž, kde si kladením kytíc pripomenuli významných hasičov, ktorí stáli pri zrode hasičského zboru v meste Lodž. Dňa 14. júla 2011 bol na programe tréning na súťaž a v poobedňajších hodinách bola možnosť navštíviť nákupné stredisko Manufaktúra, ktoré svojou rozlohou pripomínalo našu obec. Deň pred súťažou prišiel do hasičskej zbrojnice (po poľsky Stráže) súťažiacich pozdraviť prezident poľských štátnych hasičov a honorárny generálny konzul pre Maďarskú republiku Tadeusz Kaczor. Samotná súťaž sa uskutočnila 16. júla 2011 na miestnom štadióne a slávnostné ju otvoril predseda poľského hasičského zboru Andrzej Modrygajłło Prezes Ochotnícka stráž Polsko (OSP) Lodz-Lagiewniki. Súťažilo sa v disciplíne štafeta tzv. cik cak s možnosťou 2 pokusov. Súťaži sa zúčastnilo 7 družstiev, z toho jedno družstvo v kategórií najmladší hasiči. Pobedimskí hasiči skončili v kategórií starší chlapci na peknom 4. mieste s dosiahnutým časom 113,7 sek., čo bolo iba 5 stotín od tretieho miesta. Medzinárodnej hasičskej súťaže sa zúčastnil i prezident hasičského profesionálneho zboru, ktorý slávnostne odovzdával ceny a trofeje víťazným družstvám. Tohto stretnutia sa mladí hasiči mohli zúčastniť vďaka členom Dobrovoľného hasičského zboru Pobedim, obci Pobedim, firme Ulstrup Plast, s.r.o. Pobedim, firme ATM Bus a vodičovi autobusu Alojzovi Ferancovi.

**Zásah hasičského zboru pri dopravnej nehode**

Cesta medzi Pobedimom a Hornou Stredou bola miestom dopravnej nehody, ktorá sa stala dňa 21. júla 2011. Išlo o dopravnú nehodu dvoch osobných automobilov Citroen Saxo a Toyota Celica. Členovia OHZ Pobedim po príchode na miesto nehody odpojili akumulátory na vozidlách, vykonali potrebné protipožiarne opatrenia a zabezpečili miesto zásahu. Zranené boli dve osoby, ktorých zdravotná služba najskôr ošetrila na mieste nehody a potom previezla na ďalšie ošetrenie. Po príchode Policajného zboru z Nového Mesta nad Váhom členovia OHZ uzatvorili cestnú komunikáciu. Na odtiahnutie vozidiel bola privolaná odťahová služba, ktorej členovia hasičského zboru pomohli pri nakladaní vozidiel.

**Likvidácia požiaru OHZ Pobedim**

Starostka obce Mgr. Eva Směřičková ohlásila 12. augusta 2011 jednotke Obecného hasičského zboru Pobedim požiar veľkokapacitného kontajnera. Na zásah bola vyslaná technika AHZS MB Vario a 3 členovia OHZ Pobedim. Jednotka urobila zásah pomocou vysokotlakového prúdu, miesto požiaru jednotka rozhrabala, zaliala hasiacou látkou a tým zabránila rozšíreniu požiaru.

**Ďalšia likvidácia požiaru OHZ Pobedim**

Na poli za obcou Ostrov smerom na Pobedim spozoroval 12. augusta 2011 Jozef Žitňanský požiar slamy na riadkoch a okamžite informoval členov OHZ Pobedim. Na miesto požiaru bola vyslaná technika OHZ Pobedim a štyria členovia hasičského zboru. O požiari bola informovaná jednotka HaZZ Piešťany, ktorá tiež dorazila na miesto požiaru, a spoločne s OHZ Pobedim požiar zlikvidovali. S oboma hasiacimi jednotkami spolupracoval agronóm Poľnohospodárskeho družstva Ostrov Jozef Jankech.

**Obecný hasičský zbor opäť hasil požiar**

Veliteľovi Obecného hasičského zboru v Pobedime Lukášovi Augustínovi bol Krajským strediskom integrovaného záchranného systému v Trenčíne nahlásený požiar v katastri obce Horná Streda a to medzi Hornou Stredou a Pobedimom. Išlo o požiar slamy v riadkoch a veľkého balíka slamy. Na výjazd bola vyslaná technika s piatimi členmi OHZ Pobedim. Pred príchodom hasičského zboru požiar začala hasiť jednotka Hasičského a záchranného zboru v Novom Meste nad Váhom.

Na likvidáciu požiaru použila jednotka OHZ Pobedim vysokotlaký prúd z MB Vario a jednoduché hasiace prostriedky. S oboma hasiacimi jednotkami spolupracoval agronóm Poľnohospodárskeho družstva Horná Streda Jozef Štefanka.

**Ďalší požiar stohu slamy**

Občan Pobedima pán Vrba nahlásil 16. septembra 2011 členovi OHZ Pobedim Martinovi Piškulovi požiar stohu slamy za obcou Pobedim. Členom OHZ bol vyhlásený poplach a keďže sa títo nachádzali v budove hasičskej zbrojnice, výjazd jednotky bol vykonaný do jednej minúty. Na zásah bola použitá technika hasičského zboru a požiar hasilo desať členov OHZ Pobedim. Jednotka požiar lokalizovala a mohla len dohliadať na celkové vyhorenie stohu slamy. Po príchode Hasičského a záchranného zboru Nové Mesto nad Váhom veliteľ OHZ poskytol všetky potrebné informácie veliteľovi HaZZ Nové Mesto nad Váhom. Predseda Poľnohospodárskeho družstva Pobedim Ing. Juraj Lednický, ktorý prišiel na miesto požiaru, odhadol škodu na 2 270 Eur.

**Slávnostné otvorenie hasičskej zbrojnice**

23. septembra 2011 bola slávnostne otvorená zrekonštruovaná hasičská zbrojnica (ďalej v časti Kultúrne a spoločenské akcie).

**Požiar kontajnera pri cintoríne**

Pri cintoríne horel dňa 29. septembra 2011 ďalší veľkokapacitný kontajner. Vyslanou technikou požiar hasilo päť členov OHZ Pobedim. Miesto požiaru jednotka rozhrabala, zaliala hasiacou látkou a zabránila rozšíreniu požiaru.

**Zásah hasičského zboru pri dopravnej nehode**

Dňa 2. októbra 2011 sa stala dopravná nehoda na ceste medzi obcou Pobedim a Podolie. Na miesto udalosti bola vyslaná technika a členovia OHZ. Išlo o dopravnú nehodu osobného vozidla, ktoré sa nachádzalo mimo komunikácie nad potokom pri obci Podolie. Členovia hasičského zboru odpojili akumulátor vozidla, vykonali protipožiarne opatrenia a zabezpečili miesto zásahu. Osoby prepravované vozidlom zranené neboli. Po príchode odťahovej služby boli členovia OHZ nápomocní pri vyťahovaní a nakladaní vozidla, očistili cestnú komunikáciu a prekontrolovali únik prevádzkových kvapalín.

**Zásah hasičského zboru pri dopravnej nehode**

Starostka obce Mgr. Eva Směřičková nahlásila dňa 3. októbra 2011 členom OHZ Pobedim požiar medzi obcou Pobedim a Hornou Stredou. Išlo o požiar slnečnicového odpadu, ktorý vznikol pravdepodobne technickou poruchou kombajnu. Jednotka OHZ použila na lokalizáciu a likvidáciu požiaru lafetový prúd a jednoduché hasiace prostriedky.

**Zásah hasičov pri dopravnej nehode**

Dňa 24. októbra 2011 bola nahlásená Katarínou Vallovou dopravná nehoda pri autobusovej zastávke. Šlo o dopravnú nehodu nákladného auta a autobusu SAD Trnava, konkrétne náraz nákladného auta do autobusu. Traja členovia OHZ Pobedim vykonali na oboch vozidlách protipožiarne opatrenia, zabezpečili miesto nehody dopravnými kužeľmi a ošetrili jednu zranenú osobu, ktorá bola porezaná sklom. Členovia OHZ poskytli informácie dopravnej polícii a zdokumentovali dopravnú nehodu pre potreby technickej správy.

**Taktické cvičenie OHZ Pobedim**

Dňa 15. novembra 2011 o 08.00 hod. sa v obci Pobedim uskutočnilo „Taktické cvičenie hasičov a záchranárov“. Jednalo sa o cvičenie zamerané na likvidáciu požiaru výrobnej haly a strechy haly vo firme Ulstrup Plast Pobedim s následnou evakuáciou zranených osôb z ohrozeného objektu. Cieľom cvičenia bolo preveriť činnosť a súčinnosť zasahujúcich jednotiek Hasičského a záchranného zboru Nové Mesto nad Váhom, Obecného hasičského zboru Pobedim a zamestnancov firmy. Na taktickom cvičení zasahovali jednotky Hasičského a záchranného zboru Nové Mesto nad Váhom a Obecného hasičského zboru Pobedim, ktorý sa dostavil na miesto udalosti ako prvý s technikou Wolsvagen Transporter, Mercedes Vario 815, Tatra 148/CAS 32 a osem členov OHZ. Títo vytvorili útočné vedenie do vnútra výrobnej haly a prieskumná skupina vystrojená autonómnymi dýchacími prístrojmi odstavila v hale elektrický prúd a prívod plynu. Po vytvorení útočného prúdu boli v hale nájdené dve zranené osoby. Na miesto udalosti sa dostavila jednotka Okresného riaditeľstva HaZZ s technikou Iveco Magirus a šiestimi príslušníkmi, ktorí vytvorili ďalší vysokotlaký útočný prúd a dvaja príslušníci HaZZ sa pripojili k prieskumnej skupine OHZ Pobedim. Potom velenie prevzal HaZZ Nové Mesto nad Váhom. Cieľom cvičenia bolo preveriť činnosť a súčinnosť hasičských jednotiek, zároveň sa kontrolovala funkčnosť operačných stredísk, prenos informácií, overenie teoretických časov, schopnosti rozhodovania veliteľov zásahu a zdolávanie požiaru.

**Slávnostné odovzdanie a požehnanie hasičského vozidla 23. novembra 2011** (ďalej v časti Kultúrne a spoločenské akcie).

**Zásah hasičského zboru v okrese Hlohovec**

Jednotka Obecného hasičského zboru zasahovala v katastri obce Pastuchov (okres Hlohovec), kde horela skládka komunálneho odpadu. Na zásah bola použitá technika hasičského zboru a to CAS 32 T 148 a AHZS MB Vario so siedmymi členmi OHZ. Členovia obecného hasičského zboru sa napojili na vytvorený systém hasenia a na prúdoch C sa menili každých 30 minút. Boli vystrojení zásahovým odevom a prostriedkami bezpečnosti a ochrany zdravia pri práci. Vozidlo AHZS MB Vario bolo použité na osvetlenie miesta požiaru a zabezpečovalo potrebnú výstroj na mieste udalosti. Jednotka OHZ Pobedim sa starala aj o elektrocentrály, ktoré boli vzdialené asi 40 metrov od požiaru. Pri zásahu spolupracovali s Krajským riaditeľstvom Hasičským a záchranným zborom Trnava – štáb, veliteľom zásahu, Okresným riaditeľstvom HaZZ Piešťany, Hasičskými stanicami Piešťany, Hlohovec, Trnava, Senica, Galanta, Nové Mesto nad Váhom a Záchrannou brigádou Malacky.

***Jednota dôchodcov Slovenska***

Najpočetnejšou organizáciou v obci je Jednota dôchodcov Slovenska (JDS). Organizácia seniorov žije veľmi intenzívnym životom.

Dňa 6. marca 2011 sa uskutočnila výročná členská schôdza Základnej organizácie Jednoty dôchodcov na Slovensku v Pobedime. Konala sa v sále účelového zariadenia „svadobka“ a prerokovaná bola hodnotiaca správa za rok 2010 a plán činnosti na tento rok. Ďalej si členovia JDS vypočuli správu o hospodárení a následnú správu revíznej komisie. Po diskusii prijali prítomní uznesenie, ktorým schválili základné dokumenty.

Hosťom výročnej schôdze bola starostka obce Mgr. Eva Směřičková, ktorá pozdravila rokovanie schôdze a poďakovala členom JDS za ich činnosť v prospech obce.

Po skončení členskej schôdze nasledovalo už tradičné Fašiangové popoludnie, v programe ktorého nebola len večera a občerstvenie, ale i kultúrny program členiek JDS a hosťujúcich dobrovoľníčok. Program pozostával z tanečného vystúpenia v štýle western a pódiového predstavenia s názvom Deti materskej školy pozdravujú MDŽ. Obe milé a originálne vystúpenia ocenili prítomní úprimným potleskom. „Deti“ obdarovali prítomné ženy karafiátom. Potom pokračovala voľná zábava s reprodukovanou hudbou diskdžokeja Ivana Pätnického.

Tak ako v minulých rokoch, aj v tomto roku sa JDS Pobedim podujala upratať priestory v miestnom múzeu – Roľníckom dome. V stredu 4. mája vyčistili pôvodnú obytnú časť objektu ako aj priestor pece a expozície národopisu a histórie. Na upratovaní sa zúčastnilo 8 členov seniorskej organizácie.

Do známej zoologickej záhrady Lešná na Morave sa vybrali seniori a ďalší záujemcovia z radov pobedimských občanov dňa 18. mája 2011. Za ideálneho počasia si prezreli exotické zvieratá pekne upravenej ZOO a navštívili i expozície zámku Lešná. Účastníkov zájazdu zaujali predovšetkým africké zvieratá, bohatá kolekcia vtákov a skleník, ktorý obsahoval rastliny a ukážku živočíšnej ríše južnej Ameriky. V interiéri zámku pútali pozornosť vyrezávané stropy, obloženia stien, bohatý a vzácny inventár ako aj rôzne technické vymoženosti, ktoré používali majitelia zámku už na konci 19. storočia. Zastávkou na spiatočnej ceste bolo nákupné stredisko v Uherskom Hradišti.

Ďalšou akciou JDS v Pobedime je ozdravno-rekreačný zájazd na kúpalisko Podhájska, ktorý sa uskutočnil 8. júna 2011. Počasie účastníkom zájazdu prialo a tak si užili slnka i liečivej vody v známom termálnom kúpalisku južného Slovenska. Zájazd do Podhájskej si zopakovali začiatkom septembra.

Tradičné stretnutie pri guláši sa konalo 19. júla 2011 v priestoroch miestneho múzea a to tak v hospodárskej časti ako aj na dvore Roľníckeho domu. V bývalej stajni pre kone z roku 1913 si seniori urobili provizórnu jedáleň, kde sa podával guláš navarený skúsenou kuchárkou, členkou výboru JDS Tonkou Klimovou. Po jeho konzumácii sa vyše 50 dôchodcov presunulo do dvora domu. Tu sa pri pohári vína a hudbe podelili o novinky a zaspievali si v sprievode hudby, ktorú iniciatívne zabezpečili naši hudobníci Vojtech Melicher, Jozef Valo, Bohuš Gono a na ozembuch ich doprevádzal Jozef Lednický.

Výbor seniorskej organizácie spolu s ďalšími členkami organizácie pripravil pre členov JDS Pobedim predvianočné stretnutie. Uskutočnilo sa pod názvom „Tento čas pokoja“ dňa 18. decembra 2011 v sále svadobky. Na kultúrnospoločenskej akcii sa zúčastnilo vyše 70 členov jednoty dôchodcov. Prítomní ocenili nielen organizáciu stretnutia, ale aj jeho duchovnú stránku. V literárnom pásme, ktoré scenáristicky pripravila členka výboru Mária Vavrová, boli prezentované výrazné medzníky adventného obdobia a čaro štedrého večera a Vianoc.

Po tradičnom vinše, modlitbe a piesni Tichá noc svätá noc si prítomní členovia pripili na šťastné Vianoce a úspešný nový rok 2012. Súčasťou predvianočného stretnutia bola večera s výbornou kapustnicou, ktorú uvarila kuchárka Tonka Klimová, chutný rezeň so zemiakovým šalátom a občerstvenie s kvalitným vínom, osviežujúcim čajom, sladkosťami a chutnými koláčmi.

Na pozvanie JDS sa akcii zúčastnila i starostka obce Mgr. Eva Směřičková, ktorá organizátorom poďakovala za úspešnú kultúrnospoločenskú akciu.

***Kynologický klub Pobedim***

Kynologický klub Pobedim vedie Jozef Bílik. Členmi klubu sú aj cvičitelia z iných obcí. Členovia organizujú súťaže nielen v obci, ale zúčastňujú sa rôznych národných kvalifikačných pretekov.

***Poľovnícke združenie***

Členovia Poľovníckeho združenia Pobedim zahájili sezónu spoločnou poľovačkou na bažantiu zver a na škodnú. Počas poľovačky videli len jedného bažanta a to v poraste „Patočiny" v koryte potoka Dudváh. Svedčí to o tom, že táto zver sa sťahuje z voľnej prírody do blízkosti obydlí a tiež o nízkom stave bažantov u nás, ako aj v okolitých združeniach. Na prvom mieste je v združení starostlivosť o zver a prikrmovanie. Počas spoločných a individuálnych kŕmení rozvozili potravu do krmecov, zásypcov a soľníkov. Doplnili najmä sušenú ďatelinu, obilie a aj kamennú soľ. Prikrmovanie zveri v zimnom období bolo na dobrej úrovni. Krmivo zabezpečili z políčka poľovného združenia, na ktorom pestovali kukuricu, ďalej ďatelinové seno z poľnohospodárskeho družstva Pobedim a tiež 8,5 q pšeničného odpadu a 23 q kŕmnej repy. Okrem toho poľovníci kontrolovali aj posedy, opravili poškodené stupnice a spevnili samotné konštrukcie proti výkyvom pri veternom počasí. K práci poľovníkov patrí aj jarné sčítanie zveri. Členovia sa v roku 2011 zúčastnili výstavy poľovníckych trofejí regionálnej organizácie Slovenského poľovníckeho združenia v Trenčíne.

Poľovnícke združenie Pobedim malo uzatvorenú nájomnú zmluvu s PD Pobedim na výmere 845,32 ha a so Slovenským pozemkovým fondom Bratislava 41 ha poľovných pozemkov. Tieto pozemky sú zaradené do druhej a tretej akostnej triedy.

Normové kmeňové stavy zveri sú stanovené v revíri nasledovne: 22 kusov srnčej zveri, 264 kusov zajačej zveri, 176 kusov jarabičej zveri, 21 kusov bažantej zveri.

Pri sčítaní boli zistené nasledovné stavy: 48 kusov srnčej zveri, z toho 14 srncov, 18 sŕn, 16 srnčiat; 300 kusov zajačej zveri, 21 jarabíc, 30 kusov bažantej zveri, z toho 12 bažantov.

Plán lovu I. bol odsúhlasený OLÚ Nové Mesto nad Váhom na 19 kusov srnčej zveri, z toho 7 kusov

srnec I. a II. a III. vekovej triedy, 7 kusov srna a 5 kusov srnča. Plán lovu II. bol odsúhlasený na 50 kusov zajačej zveri, 10 bažantov.

Skutočný lov bol prevedený u srnčej zveri 4 kusy srnec, 7 kusov srna, 1 kus srnča.

Uhynuté sa našli v našom revíry 2 kusy srnec, 2 kusy srna, 3 kusy srnča. Diviačia zver v počte 1 kus. Lanštiak a 2 kusy prasa. Zajačia a bažantia zver nebola lovená z dôvodu zníženia jej stavov.

Členovia PZ sa zúčastňovali na likvidácií škodnej zveri keď bolo ulovených 6 túlavých mačiek, 6 túlavých psov, 3 líšky a 3 sojky.

V roku 2011 bol zaznamenaný pokles stavov zajačej, bažantej a jarabičej zveri. Táto zver má malé možnosti prirodzenej ochrany v našom revíry. Veľké množstvo diviačej zveri a dravcov, hlavne dravých vtákov znižuje jej stavy. Aj z toho dôvodu bolo tento rok upustené od odchytu zajačej zveri. Srnčia zver je v našom revíry zastúpená v dostatočnom množstve.

V roku 2011 malo združenie 13 členov: Pisca Milan (Pobedim č. 407), Plichta Mário (Pobedim č. 390), Žitňanský Ivan st. (Pobedim č. 345), Žitňanský Ivan ml. (Pobedim č. 345), Piškula Marek (Krakovany č. 476), Križák Alojz (Pobedim č. 338), Richweiss František (Brunovce č. 62), Feranec Ján (Pobedim č. 407), Lednický Martin (Pobedim č. 289), Ondruška Ľubomír (Piešťany), Ing. Padišák Rudolf (Bratislava Lamač), Gula Jozef (Orešany), Feranec Pavol (Piešťany).

***Rybársky spolok Zástodolie Pobedim, občianske združenie***

Predsedom rybárskeho spolku Zástodolie Pobedim, o. z. je Ľubomír Melicher. Prehľad aktivít spolku a udalostí spojených s miestnym rybníkom Zástodolie Pobedim je možné nájsť na stránke [www.zastodolie.sk](http://www.zastodolie.sk).

V tesnej blízkosti futbalového ihriska a miestneho Poľnohospodárskeho družstva nachádza rybník nazývaný Zástodolie. Rybársky spolok založil kedysi dávno na prelome minulého a tohto tisícročia Dobrovoľný rybársky spolok. Fungoval asi šesť rokov. Koncom roku 2007 bol Ministerstvom vnútra Slovenskej republiky zaregistrovaný Rybársky spolok Zástodolie Pobedim ako občianske združenie. V roku 2008 požiadal Ministerstvo životného prostredia Slovenskej republiky o registráciu rybníka ako vody v osobitnom režime podnikania, po splnení všetkých požadovaných podmienok bol výkon rybárskeho práva pridelený Rybárskemu spolku Zástodolie Pobedim, občianske združenie. Rybárom robí starosti klesajúca hladina a erózia brehu vodnej plochy. Každoročne pravidelne zarybňujú revír rybami z chovov osvedčených Ministerstvom pôdohospodárstva Slovenskej republiky.

Piaty ročník memoriálu Štefana Zverbíka sa konal 7. mája 2011 na miestnom rybníku a oddychovej zóne, nasledovala voľná zábava s občerstvením, rybacími špecialitami a gulášom. Veľkou akciou bolo usporiadanie „Rybárskeho dňa 2011“.

Rybársky spolok Zástodolie Pobedim o. z. je dobrovoľné združenie občanov a fyzických osôb, ktorý za podmienok uvedených v stanovách tohto združenia vykonávajú činnosť zameranú na rekreačné, športové rybárstvo, ochranu prírody a životného prostredia, starostlivosti o ekológiu vôd a okolitej prírody, športové a kultúrne aktivity členov združenia i iných občanov. Združenie je samostatnou, nezávislou a nepolitickou organizáciou, ktorá má právnu subjektivitu. Hlavným cieľom združenia je všeobecné úsilie v rozvoji a uplatňovaní rekreačného, športového rybárstva, využívaní rybárskeho práva v súlade so zákonom o rybárstve, v oblasti ochrany prírody a životného prostredia, starostlivosti o ekológiu vôd a okolitej prírody, športových a kultúrnych aktivít svojich členov ale i iných občanov. V spolupráci s občanmi, obcou Pobedim a podnikateľskými subjektmi sa združenie bude podieľať na rozvoji rekreačného a športového rybárstva, ochrane prírody a životného prostredia obce Pobedim a jej okolia, rozvoji športovej a kultúrnej činnosti, organizovaní súťažných športových podujatí, vytvorení rekreačnej, športovej a oddychovej zóny v časti obce „Zástodolie“, organizovaní výstav so zameraním na flóru a faunu nášho regiónu, cezhraničnej spolupráci so združeniami s podobným zameraním a poslaním, výchovno-vzdelávacej činnosti mládeže zameranej na ochranu prírody, na skrášľovaní životného prostredia, likvidácií odpadov a ich separovaní v spolupráci s obcou Pobedim.

***Slovenský červený kríž***

Dna 19. októbra 2011 darovali dobrovoľníci najcennejšiu tekutinu, krv. Pracovníci Národnej transfúznej stanice, pracovisko Trenčín odobrali krv od 36 dobrovoľných darcov z Pobedima i zo susednej obce Bašovce. Akciu zorganizoval Miestny spolok Slovenského Červeného kríža Pobedim. Členky spolku vďaka sponzorom pripravili pre dobrovoľných darcov malé pohostenie. Akciu podporili Poľnohospodárske družstvo Pobedim, obec Pobedim, cukráreň Tomáš Žarnovický Nové Mesto nad Váhom a reštaurácia DAMI Horná Streda. Humánnu akciu ocenila a organizátorov podporila v ich snažení starostka obce Mgr. Eva Směřičková a riaditeľka Územného spolku Slovenského Červeného kríža Trenčín MVDr. Mgr. Janka Koppiová. Za dobrovoľnícku činnosť udelila prezidentka Slovenského červeného kríža Helena Kobzová Miestnej skupine SCK Pobedim diplom s poďakovaním.

***Slovenský zväz záhradkárov***

Predsedom Slovenského zväzu záhradkárov v Pobedime je Jozef Sýkora. Členovia 15. apríla 2011 navštívili záhradkársku výstavu ZÁHRADKÁR 2011. Jednalo sa o 17. ročník veľtrhu potrieb pre záhradkárov v Trenčíne. Je tu možné zakúpiť si kvety izbové i záhradné, rôzne druhy ozdobných a ovocných kríkov a stromčekov, priesady, záhradné náradie, hnojivá a mnoho ďalších výrobkov potrebných nielen pre záhradkárov.

***Združenie pre ochranu a obnovu kostola sv. Michala v obci Pobedim***

Predsedom občianskeho Združenia pre kostol sv. Michala Archanjela v obci Pobedim je Ing. Peter Kotleba. Ochotní prispievatelia poukázali na účet združenia sumu 2 % zo zaplatenej dane. V roku 2010 za rok 2009 to predstavovalo sumu 896,23 Eur a v roku 2011 za rok 2010 sumu 771,74 Eur. Združenie tieto sumy kumulovalo a v mesiaci november 2011 poukázalo na účet Farnosti Pobedim sumu 1 700,00 Eur na obnovu strechy kaplnky Kostola sv. Michala. Združenie doteraz poskytlo na obnovu kultúrnych pamiatok Kostola sv. Michala a rímskokatolíckej fary celkovú sumu 68 122,94 Eur.

***Telovýchova a šport***

***TJ Pobedim***

Predsedom futbalového oddielu TJ Pobedim je Rastislav Čop.

Futbalisti budú po dlhých 22 rokoch hrať opäť vo vyššej súťaži – II. trieda Juh. Rozhodujúcim bol zápas 29. mája 2011 v Polianke, už tri kolá pred koncom súťaže. Výhrou 0 : 1 si zabezpečili tri body a tým aj odstup od druhého miesta na nedostihnuteľných dvanásť bodov.

O postup do II. triedy sa zaslúžili:

Brankári: Ján Jakubička (hrajúci tréner), Peter Uváčik. Obrancovia: Ľuboš Zervan (kapitán mužstva), Martin Klimo, Pavol Dadík, Lukáš Pomajbo, Juraj Pistonus, Matej Orviský, Juraj Cagala, Viliam Duchoň. Strednopoliari: Peter Šiška, Richard Geschwandtner, Pavol Kyselica, Dávid Kohutovič, Branislav Hečko, Dominik Sedmina. Útočníci: Ján Priadka, Ľudovít Skubeň, Miroslav Tomášik.

Počas sezóny 2010/2011 neprehrali ani jediný zápas a súperom nastrieľali 100 gólov (skóre 100 : 19). V súťaži získali 64 bodov. Mužstvo Polianky, ktoré skončilo na druhom mieste, získalo 49 bodov (rozdiel 15 bodov).

Futbalové oslavy na ihrisku telovýchovnej jednoty v Pobedime narušilo daždivé počasie. V hľadisku bolo približne 130 divákov, ktorí sa prišli pozrieť na exhibičný zápas bývalých hviezd Spartaka Trnava s domácim kolektívom. Hralo sa za stáleho dažďa. Zápas skončil 6 : 4 pre hostí.

Pred začiatkom druhého polčasu predseda Oblastného futbalového zväzu Trenčín Jozef Pecho odovzdal kapitánovi domáceho kolektívu pohár a diplom za prvé miesto v súťaži v ročníku 2010/2011.

Po jesennej časti ročníka 2011/2012 II. trieda Juh, futbalisti prezimovali na druhom mieste s počtom bodov 29.

**Žiacky oddiel**

Po ôsmych rokoch začali v Pobedime hrať futbal žiaci. Dôvod založenia žiackeho oddielu súvisí s postupom mužov do vyššej súťaže, v ktorej je podmienkou pre klub, že musí mať minimálne jedno mládežnícke družstvo. Mládežnícky oddiel má šestnásť hráčov, z toho jedno dievča. Tréningy sa konajú v utorok a v piatok, majstrovské zápasy sa hrávajú v nedeľu. Mladí futbalisti sa učia pravidlám futbalu a zberajú prvé skúsenosti.

**Brigáda na štadióne**

V sobotu 2. apríla 2011 sa uskutočnila brigáda, cieľom ktorej bolo položenie zámkovej dlažby od kabín telovýchovnej jednoty až po kolkáreň. Na brigáde sa zúčastnili členovia Futbalového klubu Pobedim, Kolkárskeho klubu a ďalší občania našej obce. Celkovo sa brigády zúčastnilo asi 25 našich občanov. Občerstvenie pripravoval hlavný šéfkuchár Rastislav Čop.

***TJ Sokol - doplním dodatočne***

***Kolkársky klub Pobedim***

V sobotu 8. januára 2011 sa v Pobedime v štvordráhovej kolkárni **konali majstrovstvá Trenčianskeho kraja v kolkoch v kategórii dorastencov a mužov**. Zúčastnili sa ich aj hráči Kolkárskeho klubu Pobedim. V kategórii dorastencov nás reprezentovali traja hráči. Damián Bielik s dosiahnutým výkonom 572 zvalených kolkov obsadil druhé miesto. Štvrté miesto obsadil Michal Vajer s výkonom 548 zvalených kolkov. Najmenej sa darilo Jozefovi Melicherovi, ktorý zvalil 477 kolkov a obsadil ôsme miesto. Na majstrovstvá Slovenska, ktoré sa uskutočnia 7. – 8. mája 2011 v Podbrezovej postupujú 4 najlepší dorastenci z kraja.

Po dorastencoch pokračovali **majstrovstvá v mužskej kategórii**, kde z 28 účastníkov boli traja hráči Kolkárskeho klubu Pobedim. V prvej štvorici nastúpil Ivan Žitnanský ml. Výkonom 603 zvalených kolkov si utvoril svoje osobné maximum a obsadil druhé miesto. Jozef Miklovič s výkonom 581 zvalených kolkov obsadil siedme miesto. Na záver nastúpil náš posledný hráč Michal Benko, ktorému sa po celodennom čakaní na svoj štart nedarilo, zvalil 523 kolkov a obsadil dvadsiate piate miesto. Na majstrovstvá Slovenska, ktoré sa uskutočnia 7. – 8. mája 2011 u nás v Pobedime postupujú štyria najlepší muži z kraja.

V nedeľu 9. januára 2011 sa na našej kolkárni konali **majstrovstvá Trenčianskeho kraja v kolkoch v kategórii juniorov**. Zúčastnili sa ich aj štyria hráči Kolkárskeho klubu Pobedim. Z deviatich účastníkov sa najlepšie darilo Matejovi Mrekajovi, ktorý sa s dosiahnutým výkonom 580 zvalených kolkov stal majstrom Trenčianskeho kraja pre rok 2011. Šieste miesto obsadil Marek Mrekaj (559 kolkov), siedme miesto Erik Hesko (549 kolkov) a ôsme miesto Miloš Palkovič (539 kolkov). Na majstrovstvá Slovenska, ktoré sa uskutočnia 14. – 15. mája 2011 v Trstenej postupujú šiesti najlepší juniori z kraja.

V sobotu 15.januára 2011 sa na našej kolkárni konali **majstrovstvá Trenčianskeho kraja v kolkoch v kategórii žiakov, žiačok, dorasteniek, junioriek a žien**. Kolkársky klub Pobedim mal zastúpenie v kategórii žiakov a žiačok. Oliver Miklovič obsadil tretie miesto, keď zvalil 202 kolkov. Adriana Miklovičová sa svojim výkonom 264 zvalených kolkov stala majsterkou Trenčianskeho kraja. Tretie miesto obsadila Adriana Plichtová, ktorá zvalila 185 kolkov. Na majstrovstvá Slovenska, ktoré sa uskutočnia 14. mája 2011 v Modranke postupujú všetci žiaci a žiacky z kraja.

**Obecná liga sa skončila**

V nedeľu 27. februára 2011 sa poslednými zápasmi skončil už XII. ročník Obecnej ligy v kolkoch, do ktorého sa zapojilo osem družstiev. Prvé miesto sa podarilo obhájiť družstvu FoFo team, ktoré vyhralo vďaka lepším vzájomným zápasom až troch družstiev. Druhé miesto obsadilo družstvo Tvrdé paty a tretie miesto KK Pazúri. Na ďalších miestach sa umiestnili Hasiči, Expres-Staničná, Zástodolie, Pláckari a Bašovce RAJ. Najlepším jednotlivcom XII. ročníka obecnej ligy sa stal Marek Mrekaj z družstva Tvrdé paty, ktorého priemer na jedno stretnutie bol 273,67 zvalených kolkov.

Kolkáreň bola v dňoch 7. a 8. mája 2011 dejiskom **Majstrovstiev Slovenska jednotlivcov v kategórii mužov**. Na majstrovstvách sa zúčastnilo 36 hráčov z celého Slovenka a po prvýkrát v histórii hral v tejto kategórii aj hráč KK Pobedim Ivan Žitňanský ml. V sobotňajšej kvalifikácii sa mu nedarilo ako na majstrovstvách Trenčianskeho kraja a s výkonom 561 zvalených kolkov obsadil 34. miesto. Majstrom Slovenska v roku 2011 sa stal Ľubomír Bugár, ktorý vo finálový deň zvalil 646 kolkov, čo v celkovom súčte bolo 1297 kolkov.

Dňa 14. mája 2011 sa na našej kolkárni konali **Majstrovstvá Slovenska jednotlivcov v kategórii seniorov (nad 50 rokov)**, kde si z 32 účastníkov odniesol zlatú medailu Miroslav Ruttkay z TJ Lokomotíva Vrútky, ktorý zvalil 616 kolkov.

**Úspechy mladých kolkárok**

Na Majstrovstvách Slovenska v kolkoch žiakov, ktoré sa konali dňa 14. mája 2011 v Modranke, sa predviedli i kolkárky Kolkárskeho klubu Pobedim Adriana Miklovičová a Adriana Plichtová perfektným výkonom. Domov si priviezli zlatú a strieborné medaily. Adriana Miklovičová (436 kolkov) si v silnej kategórii dievčat vybojovala prvé miesto a stala sa majsterkou Slovenskej republiky. Finále aj semifinále sa hralo po 60 hodov. V semifinále nahádzala 213 kolov a za prvou hráčkou zaostávala o 17 kolov. Do finále postupovala zo štvrtého miesta. Na prvej dráhe stiahla desať kolkov prvej semifinalistky, v druhej už nenechala nič na náhodu a pridala ďalších 13 kolkov, navyše stala sa víťazkou tohto turnaja. Na peknom šiestom mieste sa umiestnila Adriana Plichtová (393 kolkov). Striebornú medailu si vybojovali naše hráčky v súťaži dvojíc. Tu sa im sčítali kolky z hry jednotlivkýň a vynieslo im to hodnotné druhé miesto.

***Demografický vývoj***

K 31. decembru 2011 mal Pobedim 1 196 obyvateľov. Zmena oproti roku 2010 je nasledovná: pribudlo 38 obyvateľov (z toho sa 11 narodilo, 6 dievčat a 5 chlapcov), ubudlo 18 obyvateľov (z toho 9 zomrelo, 6 žien a 3 muži). V priebehu roka bolo uzavretých 9 manželstiev.

**Narodili sa:**

01.03.2011 Samuel Balažovič č. d. 305

02.03.2011 Jana Kadlecová č. d. 286

13.03.2011 Barbora Fraňová č. d. 293

14.03.2011 Adam Mitošinka č. d. 60

03.06.2011 Terézia Dudíková č. d. 127

03.06.2011 Martin Varga č. d. 186

27.07.2011 Nina Kmentová č. d. 340

31.08.2011 Tomáš Mitošinka č. d. 210

02.09.2011 Klára Ďurišová č. d.

29.09.2011 Jakub Noah Buchta č. d. 381

11.10.2011 Kristína Pilátová č. d. 432

**Uzavreli manželstvo:**

19.03.2011 Viera Toráčová, č. d. 316 a Ivan Zámek, Podolie č. d. 101

05.02.2011 Michal Lauko, č. d. 213 a Martina Michalíková, Trnava

14.05.2011 Jozef Kment, č. d. 340 Iveta Reháková, Veľké Orvište

11.06.2011 Ing. Ján Miklovič, č. d. 149 a Mgr., Bc. Magdaléna Černoková, Bašovce

18.06.2011 Martin Pilát, č. d. 431 a Ľubica Nedorostová, Piešťany

30.07.2011 Ing. Marek Lednický, č. d. 148 a Mgr. Janka Kubátová, Martin

20.08.2011 Peter Mitošinka , č. d. 454 a Jarmila Kadlecová , č. d. 84

27.08.2011 Juraj Cagala, Podolie a Elena Miklovicová , č. d. 117

12.11.2011 Luboš Zervan, č. d. 365 a JUDr. Stanislava Koštialová, Potvorice

**Zomreli:**

17.01.2011 Jozef Folajtár 75 ročný č. d.336

22.01.2011 Emília Palkovičová 88 ročná č. d. 385

13.03.2011 Vincencia Križáková 94 ročná č. d. 37

28.04.2011 Jiří Škandera 52 ročný č. d. 234

12.07.2011 Helena Dudíková 81 ročná č. d. 406

13.07.2011 Jolana Líšková 82 ročná č. d. 114

15.07.2011 Vojtech Miklovič 84 ročný č. d. 380

17.11.2011 Bernardína Melicherová 86 ročná č. d. 164

13.12.2011 Justína Marková 64 ročný č. d.293

***Výstavba v obci***

Počas celého roka sa v obci budovalo, prerábalo, dokončovalo. Podarilo sa dokončiť rekonštrukciu budovy hasičskej zbrojnice. Cez letné prázdniny sa prerábalo aj v budove základnej školy. Počas rekonštrukcie kotolne a vykurovacieho systému boli prerobené aj priestory v základnej škole tak, aby vyhovovali premiestneniu materskej školy zo starej budovy MŠ. Pripravené sú nové triedy, spálňa pre škôlkarov, prezliekarne, sociálne zariadenie, jedáleň a výdajňa stravy. Renováciou prešli aj časti priestorov základnej školy , kam sa bola presťahovaná knižnica (západná časť budovy základnej školy s osobitným vchodom). Študentka Beáta Piscová vypracovala projekt a získala finančné prostriedky na skrášlenie autobusovej zastávky v obci, čo aj s priateľmi zrealizovala.

Najväčšími stavebnými úpravami prešla budova Jednoty, v ktorej v minulosti bývala predajňa potravín, priemyselného tovaru a textilu a aj pohostinstvo. Po rozsiahlej rekonštrukcii priestorov, COOP Jednota Trenčín otvorila pre verejnosť novú predajňu Supermarket COOP Jednota. V rámci rekonštrukčných prác dostala naša obec sponzorský dar od Jednoty a to v podobe novej fasády a rín na účelovom zariadení obce – svadobke. Pokračovala obnova telovýchovného areálu. Priestory v sprchách a v sociálnych zariadeniach boli nevyhovujúce, nachádzali sa tam plesne, preto priestory boli osekané a nanovo obložené. Posilňovňa bola prerobená a vznikli dve nové šatne a jedna sprcha. Posilňovňu vytvorili z priestorov klubovne. Na ceste k telocvični bola položená zámková dlažba. Koncom novembra 2011 sa začala rekonštrukcia strechy kaplnky Panny Márie Lurdskej v areáli kostola sv. Michala Archanjela.

V obci Pobedim bol vďaka príspevku z Európskej únie zrekonštruovaný systém verejného osvetlenia. Rekonštrukčné práce sa začali obhliadkou pracoviska a následným prevzatím stavby 19. septembra 2011. Začala sa demontáž starých svietidiel a postupné montovanie nových. Celkovo je v obci osadených 200 svietidiel. Počas rekonštrukčných prác bolo priaznivé počasie a tak sa 14. novembra 2011 ukončili práce odovzdaním revíznych správ. Dodávateľ diela i pracovníci Západoslovenskej energetiky Trenčín ochotne a pružne reagovali na vzniknuté problémy počas rekonštrukčných prác. Dodávateľom diela bola firma EZ-ELEKTROSYSTÉMY Trading, s.r.o. Bratislava. Celková suma rekonštrukčných prác predstavuje čiastku 246 364,46 Eur. Z toho nenávratný finančný príspevok vo výške 95 % predstavuje sumu 248 418,54 Eur a spoluúčasť obce predstavuje sumu 15 945,92 Eur. Na túto čiastku, podobne ako aj na spoluúčasť na hasičskú zbrojnicu, musí obec čerpať úver, nakoľko v obecnej pokladnici finančné prostriedky na potrebnú spoluúčasť nemá. Obec rokuje s firmou EZ-ELEKTROSYSTÉMY Trading, s.r.o. o probléme, ktorý sa objavuje pri zapínaní svietidiel. Projektant a zodpovedný stavbyvedúci hľadajú optimálne riešenie, aby práve pri tomto prvotnom nápore nedochádzalo k výpadku nielen osvetlenia, ale aj káblovej televízie a internetu. Tento problém dočasne odstraňuje takmer denne vo svojom voľnom čase František Žitňanský.

V obci pribudlo ... skolaudovaných rodinných domov, niektoré sú ešte vo fáze rozostavanosti.

doplním počet

Pogranová, 11.11.2013